Návrh ROZHODNUTIE RADY o uzavretí protokolu, ktorým sa mení a dopĺňa Dohoda o vládnom obstarávaní /* COM/2013/0143 final - 2013/0086 (NLE) */





DÔVODOVÁ SPRÁVA 1. SÚVISLOSTI Dohoda o vládnom obstarávaní (GPA)[1] je do dnešného dňa v rámci WTO jedinou právne záväznou dohodou v oblasti vládneho obstarávania. Jej súčasná verzia bola prerokúvaná súbežne s Uruguajským kolom v roku 1994 a nadobudla platnosť 1. januára 1996 (ďalej len „dohoda z roku 1994“). Zmluvnými stranami dohody z roku 1994 sú: Arménsko, Kanada, Európska únia v súvislosti so svojimi 27 členskými štátmi, Hongkong (Čína), Island, Izrael, Japonsko, Kórea, Lichtenštajnsko, Holandsko v súvislosti s Arubou, Nórsko, Singapur, Švajčiarsko, Taiwan (Čína), Spojené štáty americké. Spravuje ju Výbor pre vládne obstarávanie (ďalej len „výbor“). Dohoda z roku 1994 má od svojho prijatia v roku 1994 v sebe zabudovaný záväzok zúčastňovať sa na rokovaniach o znení dohody, ako aj o rozsahu jej pôsobnosti [článok XXIV ods. 7 písm. b)]. Rokovania s týmto zámerom boli spustené v roku 1999. Účel týchto rokovaní bol trojaký: i) zlepšiť a aktualizovať dohodu z roku 1994 v nadväznosti na vývoj v oblasti informačných technológií a spôsobov obstarávania; ii) rozšíriť rozsah pôsobnosti dohody z roku 1994; a iii) odstrániť pretrvávajúce diskriminačné opatrenia. Rokovania viedla Komisia. Rada bola pravidelne informovaná ústnou a písomnou formou o stave rokovaní prostredníctvom Výboru pre obchodnú politiku. Okrem toho sa pred každým rokovacím zasadnutím v Ženeve uskutočnili koordinačné stretnutia s členskými štátmi. Európsky parlament bol pravidelne informovaný písomne prostredníctvom Výboru pre medzinárodný obchod (INTA). V decembri 2006 dosiahli zmluvné strany GPA dohodu o revízii znenia dohody z roku 1994. Táto dohoda rokujúcich strán bola však provizórna, pretože jej podmienkou bolo dosiahnutie vzájomne uspokojivého výsledku rokovaní o rozšírení rozsahu pôsobnosti (prístup na trh; rozsah pôsobnosti dohody sa určuje vzhľadom na každú zmluvnú stranu v dodatku I k dohode z roku 1994). Vo februári 2007 Rada vo svojich záveroch[2] zdôraznila význam úspešného a rýchleho uzavretia vtedy prebiehajúcej revízie GPA. Uviedla, že táto revízia by mala viesť k celkovému zlepšeniu prístupu k trhom obstarávania medzi členmi GPA a odstrániť existujúcu nerovnováhu. Zmluvné strany GPA dosiahli 30. marca 2012 politickú dohodu a prijali rozhodnutie, ktorým prijali určité prvky výsledkov rokovaní (ďalej len „rozhodnutie o výsledkoch rokovaní“), ktoré pozostávali: i) z protokolu, ktorým sa mení a dopĺňa Dohoda o vládnom obstarávaní (ďalej len „protokol“), a ii) zo siedmich rozhodnutí výboru. Prostredníctvom rozhodnutia o výsledkoch rokovaní prijali zmluvné strany GPA znenie protokolu a otvorili ho pre zmluvné strany dohody z roku 1994, aby ho mohli prijať. Tento protokol nadobudne platnosť pre tie zmluvné strany dohody z roku 1994, ktoré poskytli do úschovy svoje príslušné listiny o prijatí tohto protokolu, tridsiatym dňom po tejto úschove vykonanej dvoma tretinami zmluvných strán dohody z roku 1994. Potom tento protokol nadobudne platnosť pre každú zmluvnú stranu dohody z roku 1994, ktorá poskytla do úschovy svoju listinu o prijatí tohto protokolu, tridsiatym dňom po dátume tejto úschovy. Ktorýkoľvek člen WTO, ktorý si želá pristúpiť k dohode z roku 1994, bude musieť prijať to, že bude viazaný protokolom, ktorým sa mení a dopĺňa Dohoda o vládnom obstarávaní, po nadobudnutí jeho platnosti. V dodatku 2 k rozhodnutiu o výsledkoch rokovaní sa navyše stanovuje sedem rozhodnutí Výboru pre vládne obstarávanie, ktorými sa zriaďujú budúce pracovné programy Výboru pre vládne obstarávanie a podrobne sa uvádzajú požiadavky na oznamovanie podľa článkov XIX a XXII dohody. Tieto rozhodnutia tvoria súčasť dohodnutej rovnováhy a odzrkadľuje sa v nich záväzok zmluvných strán GPA začať implementovať určité ustanovenia revidovanej Dohody o vládnom obstarávaní hneď po tom, ako protokol nadobudne platnosť. Bolo dohodnuté, že výbor na svojom prvom zasadnutí po nadobudnutí platnosti protokolu prijme rozhodnutie, ktorým sa potvrdí politický záväzok prijať tieto rozhodnutia, pričom účinnosť by mali nadobudnúť od dátumu nadobudnutia platnosti protokolu. Keďže tak protokol, ako aj tieto rozhodnutia sú predmetom politickej dohody prijatej v marci 2012, na účely ratifikácie revízie GPA Európskou úniou tvoria súčasť toho istého balíka. Keďže však rozhodnutia výboru podliehajú odlišnému internému rozhodovaciemu postupu než protokol, s ohľadom na tieto rozhodnutia je potrebný osobitný návrh Komisie. 2. VÝSLEDOK ROKOVANIA Protokolom sa mení a dopĺňa znenie dohody z roku 1994, ako aj jej dodatkov. Skladá sa z preambuly, zmeneného a doplneného textu GPA a 4 dodatkov. Treba pripomenúť, že dohoda sa automaticky nevzťahuje na všetko vládne obstarávanie zmluvných strán. Namiesto toho je rozsah pôsobnosti dohody určený s ohľadom na každú zmluvnú stranu v dodatku I, v ktorom je podrobne opísaná ponuka každej zmluvnej strany v jednotlivých prílohách, ktoré odkazujú na subjekty a/alebo špecifické odvetvia, na ktoré sa dohoda vzťahuje. Dodatok II k dohode obsahuje publikácie, v ktorých zmluvné strany uverejňujú príslušné pravidlá a postupy obstarávania. V dodatku III sú uvedené publikácie, v ktorých zmluvné strany uverejňujú oznámenia o plánovanom obstarávaní. V dodatku IV sú uvedené publikácie, v ktorých zmluvné strany uverejňujú oznámenia o zadaných zákazkách a štatistické údaje. 2.1. Revidovaná Dohoda o vládnom obstarávaní Text revidovanej Dohody o vládnom obstarávaní (GPA) zabezpečuje väčšiu úroveň zrozumiteľnosti a transparentnosti a zaručuje, aby mali dodávatelia, dodávky a služby pochádzajúce zo zmluvných strán GPA rovnaké postavenie pri postupoch obstarávania. S týmto zámerom sa EÚ úspešne snažila reštrukturalizovať znenie revidovanej GPA tak, aby bolo dodržané sekvenčné poradie postupu obstarávania a aby sa znenie priblížilo smerniciam EÚ o obstarávaní. V dôsledku toho je nové, revidované znenie podstatne lepšie, pokiaľ ide o čitateľnosť a jasnosť jeho ustanovení, vďaka čomu je pre užívateľov menej náročné. Aby sa navyše dosiahlo skutočné otvorenie trhov s obstarávaním iných zmluvných strán GPA, revidované znenie obsahuje kompletne nové ustanovenia, ktoré predstavujú výrazné zlepšenie podmienok účasti dodávateľov EÚ v zahraničí. Medzi tieto nové prvky patrí: zmluvné strany budú musieť zriadiť bezplatnú centralizovanú elektronickú databázu, ktorá bude obsahovať oznámenia o obstarávaní uverejňované ministerstvami a inými ústrednými obstarávateľskými subjektmi. Nové povinnosti sú vo všeobecnosti inšpirované modelom EÚ, pretože EÚ prevádzkuje bezplatnú jednotnú databázu nazvanú „Tender Electronic Daily“ (TED), v ktorej sú uverejňované všetky oznámenia o obstarávaní. Povedie to k tomu, že obstarávateľské príležitosti vo všetkých zmluvných stranách GPA sa stanú prístupnejšími. Revidovaná GPA obsahuje jasnejšie pravidlá výberu dodávateľov, čím sa umožňuje väčšia miera hospodárskej súťaže: podobne ako pri systéme EÚ sa výberovým procesom zaistí, že spoločnosti, ktoré si želajú zúčastniť sa obstarávania, neboli usvedčené z úplatkárstva ani korupcie. Trvalé zoznamy dodávateľov, ktoré vedú obstarávateľské subjekty, sa zároveň otvoria dodávateľom, ktorí nie sú registrovaní v týchto zoznamoch, čím sa na trhoch umožní väčšia miera hospodárskej súťaže. Revízia GPA takisto povedie k zavedeniu elektronického obstarávania: z iniciatívy EÚ bol zavedený súbor ustanovení o používaní elektronického obstarávania. Tieto ustanovenia obsahujú možnosť používať elektronické aukcie. Používane elektronických prostriedkov zároveň umožňuje väčšiu flexibilitu postupov, a to aj kratších termínov pri konaniach. Znenie revidovanej GPA zahŕňa nové ustanovenia pre rozvojové krajiny, ktoré si želajú pripojiť sa k dohode. To je obzvlášť dôležité, pretože dohoda z roku 1994 má obmedzený počet členov, z ktorých väčšina sú rozvinuté hospodárstva. S cieľom povzbudiť rozvojové krajiny, aby sa k dohode pripojili, podľa revidovaného znenia môžu využívať prechodné opatrenia, ako napr. vyššie prahové hodnoty, postupné začleňovanie subjektov a odvetví s cieľom uľahčiť prechod na otvorené hospodárstvo, čeliace zahraničnej hospodárskej súťaži. Ďalší dôležitý prvok sa týka podmienok, za ktorých obstarávateľský subjekt, ktorý bol zahrnutý do záväzkov určitej zmluvnej strany, môže byť z rozsahu GPA vyňatý. Prechod z predchádzajúceho ťažkopádneho systému úprav rozsahu pôsobnosti na jasnejší systém bol jednou z najťažších otázok, na ktorej sa bolo potrebné zjednotiť, a predstavuje jednu z najvýznamnejších zmien nového znenia, čo vo veľkej miere vyhovuje EÚ. EÚ dosiahla to, že súčasné povinnosti týkajúce sa štatistického vykazovania sú jednoduchšie a flexibilnejšie. Patrí sem aj obmedzenie počtu údajov, ktoré treba predkladať, možnosť poskytnúť odhady a zavedenie možnosti neuplatňovať povinnosť pre tie zmluvné strany (ako EÚ), ktoré vedú centralizovanú databázu. Napokon EÚ dosiahla to, že v dohode sa výslovne stanovuje zjednodušený postup (článok XIX) oznamovania opráv a zmien príloh zmluvnej strany k dodatku I (rozsah pôsobnosti). Znamená to, že v prípade akejkoľvek opravy, prevodu subjektu z jednej prílohy do druhej, vyňatia subjektu a v prípade akejkoľvek inej zmeny sa už nemusí uplatňovať formálny postup zmien a doplnení (stanovený v článku XXII ods. 11 dohody). Navrhuje sa, aby Komisia bola oprávnená predkladať Výboru pre vládne obstarávanie akýkoľvek návrh na opravu a zmenu príloh EÚ k dodatku I. V prípade subjektov z členských štátov Komisia vykoná oznámenie výboru po tom, ako dostane relevantné informácie z členského štátu, a po tom, ako informuje členské štáty v príslušnom výbore (vo Výbore pre obchodnú politiku). To by bolo v súlade s praxou, ktorá existuje v rámci súčasnej dohody z roku 1994. 2.2. Rozsah pôsobnosti Rokovaniami sa dosiahlo významné rozšírenie rozsahu pôsobnosti GPA. Podľa odhadov WTO rozšírenie rozsahu pôsobnosti predstavuje asi 80 miliárd EUR. EÚ zabezpečila pre európske spoločnosti dodatočné príležitosti prístupu na trh v hodnote približne 30 miliárd EUR. Prístup na trh bol rozšírený prostredníctvom: i) doplnenia vyše 200 obstarávateľov, na úrovni ústrednej štátnej správy i nižšej úrovni. V porovnaní s dohodou z roku 1994 všetky zmluvné strany, ktoré sú na nižšej než ústrednej úrovni štátnej správy, teraz ponúkajú rozličné stupne pokrytia. ii) väčšieho pokrytia tovaru prostredníctvom vypustenia alebo zníženia rozsahu existujúcich výnimiek a prostredníctvom rozšírenia zoznamu obstarávania necitlivého charakteru v oblasti obrany. iii) rozšíreného pokrytia služieb v rôznom rozsahu, zo strany takmer všetkých zmluvných strán. Všetky zmluvné strany teraz ponúkajú kompletnú kategóriu stavebných služieb (prác). iv) revízie prahových hodnôt smerom nadol, z ktorých sa bude uplatňovať režim podľa GPA (niektoré zmluvné strany). v) nového pokrytia zmluvných dojednaní, ako napr. koncesie na práce/zmluvy o „vybudovaní, prevádzkovaní a prevode“/iniciatíva súkromného financovania. vi) odstránenia určitých diskriminačných ustanovení, ako napr. kompenzácií a pravidiel nákupu domácich produktov, ktoré si niektoré zmluvné strany na základe dohody z roku 1994 ponechali. 3. POSTUP Komisia navrhuje, aby Rada v mene Európskej únie uzavrela Protokol, ktorým sa mení a dopĺňa Dohoda o vládnom obstarávaní. Európsky parlament bude vyzvaný, aby s uzavretím protokolu vyjadril svoj súhlas. Tento návrh nemá žiadny vplyv na rozpočet EÚ. 2013/0086 (NLE) Návrh ROZHODNUTIE RADY o uzavretí protokolu, ktorým sa mení a dopĺňa Dohoda o vládnom obstarávaní RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 6 písm. a) bod v) a s jej článkom 218 ods. 7, so zreteľom na návrh Európskej komisie, so zreteľom na súhlas Európskeho parlamentu, keďže: (1) Rokovania o revízii Dohody WTO o vládnom obstarávaní (GPA) boli spustené v januári 1999 na základe záväzku, ktorý bol zabudovaný do článku XXIV ods. 7 písm. b) dohody GPA. (2) Rokovania uskutočňovala Komisia v konzultácii s výborom, ktorý bol zriadený podľa článku 207 Zmluvy o fungovaní Európskej únie. (3) Zmluvné strany GPA dosiahli 15. decembra 2011 o výsledkoch rokovaní politickú dohodu na ministerskej úrovni. Politická dohoda bola potvrdená, keď Výbor GPA prijal 30. marca 2012 rozhodnutie o výsledkoch rokovaní. Prostredníctvom rozhodnutia o výsledkoch rokovaní, ktoré zahŕňa protokol, ktorým sa mení a dopĺňa Dohoda o vládnom obstarávaní (ďalej len „protokol“), potvrdili zmluvné strany GPA znenie protokolu a otvorili ho pre zmluvné strany dohody z roku 1994, aby ho mohli prijať. (4) Protokol pozostáva z preambuly, Dohody o vládnom obstarávaní a jej štyroch dodatkov. (5) V článku XIX GPA sa stanovuje zjednodušený postup, ktorý sa má využívať v prípade zmeny a opravy zoznamu subjektov, na ktoré sa dohoda vzťahuje, ako sa stanovuje v prílohách každej zmluvnej strany k dodatku I k dohode. Komisia by mala byť oprávnená navrhovať opravy a zmeny zoznamov subjektov z členských štátov stanovených v prílohách EÚ k dodatku I, a to v súlade s článkom XIX GPA po tom, ako dostane relevantné informácie od členských štátov. (6) Protokol by sa mal uzavrieť v mene Únie, PRIJALA TOTO ROZHODNUTIE: Článok 1 Protokol, ktorým sa mení a dopĺňa Dohoda o vládnom obstarávaní, sa týmto uzatvára v mene Európskej únie. Znenie protokolu je pripojené k tomuto rozhodnutiu. Článok 2 Predseda Rady určí osobu(-y) splnomocnenú(-é) uložiť v mene Únie listinu o uvedenú v odseku 3 protokolu s cieľom vyjadriť súhlas Únie s tým, že bude týmto protokolom viazaná. Článok 3 Tento protokol sa nesmie vykladať tak, že sa ním udeľujú práva alebo ukladajú povinnosti, ktorých sa možno priamo dovolávať na súdoch Európskej únie alebo členských štátov. Článok 4 Na účely oznamovania opráv a zmien rozsahu pôsobnosti v súlade s článkom XIX dohody je Európska komisia oprávnená oznamovať výboru Dohody pre vládne obstarávanie akékoľvek opravy alebo zmeny zoznamu subjektov, na ktoré sa vzťahujú prílohy EÚ k dodatku I, a to na základe relevantných informácií z členských štátov. Článok 5 Toto rozhodnutie nadobúda účinnosť dňom jeho prijatia. Uverejní sa v Úradnom vestníku Európskej únie. Dátum nadobudnutia platnosti protokolu sa uverejní v Úradnom vestníku Európskej únie. V Bruseli Za Radu predseda [1] Úradný vestník ES C 256, 3.9.1996, s. 1. [2] 2780. zasadnutie Rady pre vonkajšie vzťahy, Brusel, 12. február 2007, č. 6039/07 (press 18). PRÍLOHA KONEČNÝ DODATOK I: PONUKA ARMÉNSKEJ REPUBLIKY. 34 KONEČNÝ DODATOK I: PONUKA KANADY. 44 BUDÚCI DODATOK I: ZÁVÄZKY EURÓPSKEJ ÚNIE (V KONEČNOM ZNENÍ) 61 KONEČNÝ DODATOK I: PONUKA HONGKONGU (ČÍNA) 238 KONEČNÝ DODATOK I: PONUKA ISLANDU.. 248 KONEČNÝ DODATOK I: PONUKA IZRAELU.. 266 KONEČNÝ DODATOK I: PONUKA JAPONSKA. 277 KONEČNÝ DODATOK I: PONUKA KÓREJSKEJ REPUBLIKY. 294 KONEČNÝ DODATOK I: PONUKA LICHTENŠTAJNSKÉHO KNIEŽATSTVA. 308 KONEČNÝ DODATOK I: PONUKA HOLANDSKÉHO KRÁĽOVSTVA V SÚVISLOSTI S ARUBOU 320 KONEČNÝ DODATOK I: PONUKA NÓRSKA. 327 KONEČNÝ DODATOK I: PONUKA SINGAPURU.. 348 KONEČNÝ DODATOK I: PONUKA ŠVAJČIARSKA. 357 KONEČNÝ DODATOK I: PONUKA SAMOSTATNÉHO COLNÉHO ÚZEMIA TAIWAN, PENGHU, KINMEN A MATSU*. 378 KONEČNÝ DODATOK I: PONUKA SPOJENÝCH ŠTÁTOV AMERICKÝCH.. 398 ProtoKol, KTORÝM SA MENÍ A DOPĹňA DOHODA O VLÁDNOM OBSTARÁVANÍ Zmluvné strany Dohody o vládnom obstarávaní, ktorá bola uzatvorená v Marrákeši 15. apríla 1994 (ďalej len „dohoda z roku 1994“), po uskutočnení ďalších rokovaní podľa článku XXIV ods. 7 písm. b) a c) dohody z roku 1994, sa dohodli takto: 1. Preambula, články I až XXIV a dodatky k dohode z roku 1994 sa vypúšťajú a nahrádzajú sa ustanoveniami uvedenými v prílohe k tomuto protokolu. 2. Tento protokol je otvorený na prijatie zmluvnými stranami dohody z roku 1994. 3. Tento protokol nadobúda platnosť pre zmluvné strany dohody z roku 1994, ktoré poskytli do úschovy svoje príslušné listiny o prijatí tohto protokolu, tridsiatym dňom po tejto úschove vykonanej dvomi tretinami zmluvných strán dohody z roku 1994. Potom tento protokol nadobúda platnosť pre každú zmluvnú stranu dohody z roku 1994, ktorá poskytla do úschovy svoju listinu o prijatí tohto protokolu, tridsiatym dňom po dátume tejto úschovy. 4. Tento protokol sa uloží u generálneho riaditeľa WTO, ktorí poskytne každej zmluvnej strane dohody z roku 1994 overenú vernú kópiu tohto protokolu a oznámenie o jeho jednotlivých prijatiach. 5. Tento protokol je zaregistrovaný v súlade s ustanoveniami článku 102 Charty Organizácie Spojených národov. V Ženeve tridsiateho marca dvetisíc dvanásť v jedinom vyhotovení v anglickom, francúzskom a španielskom jazyku, pričom všetky znenia sú rovnako autentické, ak v dodatkoch k tomuto protokolu nie je uvedené inak. PRÍLOHA K PROTOKOLu, KTORÝM SA MENÍ A DOPĹňA DOHODA O VLÁDNOM OBSTARÁVANÍ Preambula Zmluvné strany tejto dohody (ďalej len „zmluvné strany“), uznávajúc potrebu účinného multilaterálneho rámca pre vládne obstarávanie s cieľom dosiahnuť väčšiu liberalizáciu a rozširovanie medzinárodného obchodu a zlepšovanie rámca pre realizáciu medzinárodného obchodu, uznávajúc, že opatrenia týkajúce sa vládneho obstarávania by nemali byť pripravované, prijímané alebo uplatňované takým spôsobom, ktorý poskytuje ochranu domácim dodávateľom, tovarom alebo službám, a nemali by rozlišovať medzi zahraničnými dodávateľmi, tovarmi alebo službami, uznávajúc, že integrita a predvídateľnosť systémov vládneho obstarávania sú nevyhnutné na účinné a efektívne riadenie verejných zdrojov, výkonnosť hospodárstiev zmluvných strán a fungovanie multilaterálneho obchodného systému, uznávajúc, že procesné záväzky vyplývajúce z tejto dohody by mali byť dostatočne pružné, aby zohľadňovali osobitné okolnosti každej zmluvnej strany, uznávajúc potrebu zohľadnenia rozvojových, finančných a obchodných požiadaviek rozvojových krajín, predovšetkým najmenej rozvinutých krajín, uznávajúc význam transparentných opatrení týkajúcich sa vládneho obstarávania, vykonávania obstarávaní transparentným a nestranným spôsobom a zabraňovania konfliktom záujmu a korupčným postupom v súlade s platnými medzinárodnými nástrojmi, ako napríklad Dohovor Organizácie Spojených národov proti korupcii, uznávajúc význam používania a podporovania používania elektronických prostriedkov obstarávania, na ktoré sa vzťahuje táto dohoda, želajúc si podporovať prijatie a pristúpenie k tejto dohode členmi WTO, ktorí nie sú jej zmluvnou stranou, sa dohodli takto: Článok I Vymedzenie pojmov Na účely tejto dohody sa uplatňujú tieto vymedzenia pojmov: a) komerčný tovar alebo služby sú tovar alebo služby druhu, ktorý sa bežne predáva alebo ponúka na predaj na obchodnom trhu, a to iným kupujúcim, než sú vlády, a na iné než vládne účely, resp. ktorý takíto kupujúci zvyčajne kupujú; b) výbor je Výbor pre vládne obstarávanie zriadený na základe článku XXI ods. 1; c) stavebná služba je služba, ktorej cieľom je akýmikoľvek prostriedkami realizovať stavebné alebo stavebno-inžinierske práce v zmysle časti 51 Provizórnej ústrednej klasifikácie produkcie vypracovanej Organizáciou Spojených národov (OSN) (ďalej len „CPC“); d) krajina zahŕňa akékoľvek samostatné colné územie, ktoré je zmluvnou stranou tejto dohody. V prípade samostatného colného územia, ktoré je zmluvnou stranou tejto dohody, keď je výraz v tejto dohode určený pojmom „vnútroštátny“, takýto výraz sa vykladá ako patriaci k tomuto colnému územiu, ak nie je uvedené inak; e) dni znamenajú kalendárne dni; f) elektronická aukcia je opakujúci sa proces, pri ktorom sa využívajú elektronické prostriedky, aby dodávatelia predložili buď nové ceny, alebo nové hodnoty v prípade kvantifikovateľných parametrov ponúk iných ako ceny, ktoré súvisia s kritériami hodnotenia, alebo nové ceny aj nové hodnoty, a v dôsledku ktorého je možné zostaviť poradie alebo nové poradie ponúk; g) písomne alebo písomný je akékoľvek vyjadrenie pozostávajúce zo slov alebo číslic, ktoré je možné čítať, reprodukovať a následne oznámiť. Môže zahŕňať informácie prenášané a uložené elektronicky; h) obmedzený postup obstarávania je postup, v rámci ktorého obstarávateľský subjekt osloví dodávateľa alebo dodávateľov podľa svojho výberu; i) opatrenie je akýkoľvek právny predpis, nariadenie, postup, správne usmernenie alebo postup alebo akékoľvek konanie obstarávateľského subjektu v súvislosti s obstarávaním, na ktoré sa vzťahuje táto dohoda; j) zoznam na viacero použití je zoznam dodávateľov, o ktorých obstarávateľský subjekt usúdil, že spĺňajú podmienky zahrnutia do takéhoto zoznamu a ktorých chce obstarávateľský subjekt využiť viac než raz; k) oznámenie o plánovanom obstarávaní je oznámenie uverejnené obstarávateľským subjektom, v ktorom sa dodávatelia, ktorí majú záujem, vyzývajú na predloženie žiadosti o účasť, predloženie ponuky, prípadne o účasť aj predloženie ponuky; l) kompenzácie sú akékoľvek podmienky alebo záväzky na podporu miestneho rozvoja alebo na zlepšenie platobnej bilancie zmluvnej strany, napríklad doložky o použití domácej produkcie, poskytnutí licencií na technológie, investícií, kompenzačných obchodov a podobné postupy alebo požiadavky; m) otvorený postup obstarávania je postup, v rámci ktorého môže predložiť ponuku každý dodávateľ, ktorý má záujem; n) osoba je buď fyzická osoba alebo právnická osoba; o) obstarávateľský subjekt je subjekt, na ktorý sa vzťahuje príloha zmluvnej strany 1, 2 alebo 3 k dodatku I; p) kvalifikovaný dodávateľ je dodávateľ, o ktorom obstarávateľský subjekt usúdi, že spĺňa podmienky účasti; q) výberový postup obstarávania je postup, v rámci ktorého obstarávateľský subjekt vyzve na predloženie ponúk len kvalifikovaných dodávateľov; r) služby zahŕňajú služby v oblasti stavebníctva, ak nie je uvedené inak; s) norma je dokument schválený uznaným orgánom, ktorý poskytuje na všeobecné a opakované použitie pravidlá, usmernenia alebo charakteristiky tovaru alebo služieb alebo súvisiace postupy a výrobné metódy, ktorých dodržiavanie nie je záväzné. Jej obsahom môžu tiež byť, prípadne aj ako jediný jej predmet úpravy, požiadavky súvisiace s terminológiou, symbolmi, balením, označovaním alebo etiketovaním, ktoré sa vzťahujú na určitý tovar, službu, postup alebo výrobnú metódu; t) dodávateľ je osoba alebo skupina osôb, ktorá poskytuje alebo by mohla poskytovať tovar alebo služby; a u) technická špecifikácia je požiadavka, ktorá v rámci obstarávania: i) stanovuje vlastnosti tovaru alebo služieb, ktoré majú byť obstarané, ako napríklad kvalitu, výkon, bezpečnosť a rozmery, alebo postupy a metódy ich výroby alebo poskytnutia, alebo ii) stanovuje terminológiu, symboly, balenie, označovanie alebo etiketovanie vzťahujúce sa na určitý tovar alebo službu. Článok II Rozsah a pôsobnosť Uplatňovanie dohody 1. Táto dohoda sa uplatňuje na akékoľvek opatrenie týkajúce sa predmetného obstarávania bez ohľadu na to, či sa vykonáva výlučne alebo čiastočne elektronickými prostriedkami. 2. Na účely tejto dohody je obstarávaním, ktoré je predmetom jej úpravy, obstarávanie na vládne účely: a) tovaru, služieb, resp. ich akejkoľvek kombinácie: i) ako je ustanovené v prílohách jednotlivých zmluvných strán k dodatku I, a ii) ktoré sa neobstarávajú s cieľom komerčného predaja alebo komerčného ďalšieho predaja, ani na využitie pri výrobe alebo dodávke, resp. poskytovaní tovaru, resp. služieb na účely komerčného predaja alebo komerčného ďalšieho predaja; b) uskutočňované na akomkoľvek zmluvnom základe vrátane kúpy, lízingu, prenájmu alebo kúpy na splátky s možnosťou odkúpenia alebo bez takejto možnosti; c) s hodnotou odhadnutou v súlade odsekmi 6 až 8, ktorá sa v čase uverejnenia oznámenia v zmysle článku VII rovnala alebo bola vyššia, než sú príslušné prahové hodnoty stanovené v prílohách zmluvnej strany k dodatku I; d) uskutočňované obstarávateľským subjektom; a e) ktoré nie je inak vylúčené z úpravy v odseku 3 alebo príloh zmluvnej strany k dodatku I. 3. Ak nie je v prílohách zmluvnej strany k dodatku I stanovené inak, táto dohoda sa nevzťahuje na: a) nadobudnutie alebo prenájom pozemkov, existujúcich budov alebo iného nehnuteľného majetku, alebo práv k nim; b) mimozmluvné dojednania alebo akúkoľvek formu pomoci, ktorú zmluvná strana poskytuje, vrátane dohôd o spolupráci, grantov, pôžičiek, kapitálových injekcií, záruk a fiškálnych stimulov; c) obstarávanie alebo nadobudnutie fiškálnej agentúry alebo depozitárnych služieb, likvidačných a správnych služieb pre regulované finančné inštitúcie alebo služieb týkajúcich sa predaja, splácania a distribúcie verejného dlhu vrátane pôžičiek a štátnych dlhopisov, bankoviek a iných cenných papierov; d) pracovné zmluvy vo verejnom sektore; e) obstarávanie uskutočňované: i) na konkrétny účel poskytovania medzinárodnej pomoci vrátane rozvojovej pomoci, ii) na základe osobitného postupu alebo podmienky medzinárodnej dohody týkajúcej sa umiestnenia vojsk alebo spoločného vykonávania projektu signatárskymi štátmi, alebo iii) na základe osobitného postupu alebo podmienky medzinárodnej organizácie, alebo ak je financované z medzinárodných grantov, pôžičiek alebo inej pomoci, kde by uplatniteľný postup alebo podmienka boli v rozpore s touto dohodou. 4. Každá zmluvná strana bližšie vymedzí tieto informácie vo svojich prílohách k dodatku I: a) orgány ústrednej štátnej správy, na ktorých obstarávanie sa vzťahuje táto dohoda (v prílohe 1); b) orgány štátnej správy na nižšej úrovni, na ktorých obstarávanie sa vzťahuje táto dohoda (v prílohe 2); c) všetky ostatné subjekty, na ktorých obstarávanie sa vzťahuje táto dohoda (v prílohe 3); d) tovary, na ktoré sa vzťahuje táto dohoda (v prílohe 4); e) služby iné než stavebné služby, na ktoré sa vzťahuje táto dohoda (v prílohe 5); f) stavebné služby, na ktoré sa vzťahuje táto dohoda (v prílohe 6); a g) akékoľvek všeobecné poznámky (v prílohe 7). 5. V prípade, že obstarávateľský subjekt v kontexte obstarávania, na ktoré sa vzťahuje táto dohoda, vyžaduje, aby osoby, na ktoré sa nevzťahujú prílohy zmluvnej strany k dodatku I, obstarávanie uskutočňovali v súlade s osobitnými požiadavkami, uplatní sa na tieto požiadavky mutatis mutandis článok IV. Ocenenie 6. Obstarávateľský subjekt na odhadnutie hodnoty obstarávania na účely stanovenia, či ide o obstarávanie patriace do predmetu úpravy tejto dohody: a) obstarávanie nerozdelí na viacero čiastkových obstarávaní, a takisto nezvolí ani nepoužije na odhad hodnoty obstarávania špeciálnu metódu ocenenia s úmyslom úplne alebo čiastočne vylúčiť predmetné obstarávanie z rozsahu pôsobnosti tejto dohody; a b) zahrnie odhadovanú maximálnu celkovú hodnotu obstarávania počas celej dĺžky trvania bez ohľadu na to, či bolo zadané jednému alebo viacerým dodávateľom, pričom zohľadní všetky formy odmeny vrátane: i) prémií, poplatkov, provízií a úrokov, a ii) keď obstarávanie umožňuje alternatívy, celkovej hodnoty týchto alternatív. 7. Ak splnenie individuálnej požiadavky na obstarávanie vyžaduje zadanie viac než jednej zmluvy alebo zmluva je zadávaná po častiach (ďalej len „opakované zmluvy“), základom na výpočet odhadovanej maximálnej celkovej hodnoty je: a) hodnota opakovaných zmlúv rovnakého typu tovaru alebo služby zadaných v priebehu predchádzajúcich 12 mesiacov alebo v priebehu predchádzajúceho fiškálneho roku obstarávateľského subjektu upravená, ak je to možné, o očakávané zmeny, čo sa týka množstva a hodnoty obstarávaného tovaru alebo služby v priebehu nasledujúcich 12 mesiacov, alebo b) odhadovaná hodnota opakovaných zmlúv rovnakého typu tovaru alebo služby, ktoré sa majú zadať počas 12 mesiacov, ktoré nasledujú po zadaní počiatočnej zmluvy, alebo vo fiškálnom roku obstarávateľského subjektu. 8. V prípade obstarávania prostredníctvom leasingu, nájmu alebo nákupu tovaru alebo služieb na splátky alebo v prípade zmlúv, v ktorých nie je uvedená celková cena, základom pre stanovenie hodnoty je: a) v prípade zmluvy na určitý čas: i) ak je platnosť zmluvy 12 mesiacov alebo menej, celková odhadovaná maximálna hodnota počas jej platnosti, alebo ii) ak je platnosť zmluvy dlhšia ako 12 mesiacov, celková odhadovaná maximálna hodnota vrátane odhadovanej zostatkovej hodnoty; b) v prípade zmluvy na neurčitý čas 48-násobok odhadovanej mesačnej splátky; a c) ak nie je isté, či zmluva bude na určitý čas, použije sa písmeno b). Článok III Bezpečnosť a všeobecné výnimky 1. Žiadne z ustanovení tejto dohody nemožno vykladať tak, aby to zmluvným stranám bránilo v prijatí opatrení alebo nezverejnení informácií, ak to považujú za nevyhnutné na ochranu svojich základných bezpečnostných záujmov týkajúcich sa obstarávania zbraní, munície alebo vojnového materiálu alebo týkajúcich sa obstarávania, ktoré je nevyhnutné z hľadiska národnej bezpečnosti alebo národnej obrany. 2. Pod podmienkou, že sa takéto opatrenia nebudú uplatňovať spôsobom, ktorý by znamenal svojvoľnú alebo bezdôvodnú diskrimináciu medzi zmluvnými stranami, ak existujú rovnaké podmienky, a ani spôsobom, ktorý by bol skrytým obmedzovaním medzinárodného obchodu, platí, že žiadne z ustanovení tejto dohody nemožno vykladať tak, aby zmluvným stranám bránilo v uložení alebo presadzovaní opatrení, ktoré: a) sú nevyhnutné na ochranu verejnej morálky, poriadku alebo bezpečnosti; b) sú nevyhnutné na ochranu života alebo zdravia ľudí, zvierat alebo rastlín; c) sú nevyhnutné na ochranu práv duševného vlastníctva; alebo d) súvisia s tovarom alebo službami poskytovanými osobami so zdravotným postihnutím, dobročinnými zariadeniami alebo ktoré sú výsledkom práce väzňov. Článok IV Všeobecné zásady Nediskriminácia 1. V súvislosti s akýmikoľvek opatreniami týkajúcimi sa obstarávania, na ktoré sa vzťahuje táto dohoda, každá zmluvná strana vrátane jej obstarávateľských subjektov poskytne okamžite a bezpodmienečne tovaru a službám akejkoľvek druhej zmluvnej strany a dodávateľom akejkoľvek druhej zmluvnej strany ponúkajúcim tovar alebo služby akejkoľvek zmluvnej strany zaobchádzanie, ktoré nebude menej výhodné ako zaobchádzanie, ktoré táto zmluvná strana vrátane jej obstarávateľských subjektov poskytuje: a) domácemu tovaru, službám a dodávateľom; a b) tovaru, službám a dodávateľom akejkoľvek druhej zmluvnej strany. 2. V súvislosti s akýmikoľvek opatreniami týkajúcimi sa obstarávaní, na ktoré sa vzťahuje táto dohoda, nebude žiadna zmluvná strana ani jej obstarávateľské subjekty: a) zaobchádzať so žiadnym miestnym dodávateľom menej výhodne ako s iným miestnym dodávateľom na základe určitej miery zahraničnej účasti alebo vlastníctva; alebo b) diskriminovať žiadneho miestneho dodávateľa na základe toho, že tovar alebo služby ponúkané týmto dodávateľom pri určitom obstarávaní sú tovarom alebo službami akejkoľvek druhej zmluvnej strany. Používanie elektronických prostriedkov 3. Ak sa obstarávanie, na ktoré sa vzťahuje táto dohoda, uskutočňuje elektronickým spôsobom, obstarávateľský subjekt: a) zabezpečí, aby sa pri obstarávaní používali všeobecne dostupné systémy informačných technológií a softvér (vrátane systémov a softvéru na autentifikáciu a kódovanie informácií), ktoré sú interoperabilné s ostatnými všeobecne dostupnými systémami informačných technológií a softvérom; a b) uplatňuje mechanizmy, ktoré zabezpečujú integritu žiadostí o účasť a integritu ponúk, registrujú čas príjmu a zamedzujú nevhodnému prístupu k týmto žiadostiam a ponukám. Uskutočňovanie obstarávania 4. Obstarávateľský subjekt uskutoční obstarávanie, na ktoré sa vzťahuje táto dohoda, transparentným a nestranným spôsobom, ktorý: a) je v súlade s touto dohodou a pri ktorom sa používajú metódy ako otvorený postup obstarávania, výberový postup obstarávania a obmedzený postup obstarávania; b) zabraňuje konfliktom záujmov; a c) zabraňuje korupčným postupom. Pravidlá pôvodu 5. Zmluvná strana neuplatní na účely obstarávania, na ktoré sa vzťahuje táto dohoda, v súvislosti s tovarom alebo službami dovezenými alebo dodanými druhou zmluvnou stranou také pravidlá pôvodu, ktoré by sa líšili od pravidiel pôvodu, ktoré táto zmluvná strana v rovnakom čase uplatňuje na dovoz alebo dodávky rovnakého tovaru alebo služieb tej istej zmluvnej strany v rámci bežného obchodovania. Kompenzácie 6. Zmluvná strana i jej obstarávateľské subjekty sa v súvislosti s obstarávaním, na ktoré sa vzťahuje táto dohoda, nebudú usilovať o kompenzácie, zohľadňovať ich, ukladať ich alebo ich vynucovať. Opatrenia, ktoré nie sú charakteristické pre obstarávanie 7. Odseky 1 a 2 sa nevzťahujú na: clá a poplatky akéhokoľvek druhu uvalené na dovoz alebo v súvislosti s ním; metódu ukladania takýchto ciel a poplatkov; ostatné dovozné nariadenia alebo formality a opatrenia ovplyvňujúce obchod so službami a odlišné od opatrení, ktoré upravujú obstarávanie, na ktoré sa vzťahuje táto dohoda. Článok V Rozvojové krajiny 1. Zmluvné strany pri rokovaniach o pristúpení k tejto dohode a pri vykonávaní a správe tejto dohody osobitne zohľadnia rozvojové, finančné a obchodné potreby a okolnosti rozvojových krajín a najmenej rozvinutých krajín (ďalej spoločne len „rozvojové krajiny“, ak nie je osobitne určené inak), pričom uznávajú, že tieto potreby sa môžu medzi jednotlivými krajinami výrazne líšiť. Ako je uvedené v tomto článku, zmluvné strany na požiadanie poskytnú osobitný a diferencovaný prístup pre: a) najmenej rozvinuté krajiny a b) pre akúkoľvek inú rozvojovú krajinu, v prípadoch a do tej miery, keď tento osobitný a diferencovaný prístup plní jej rozvojové potreby. 2. Po pristúpení rozvojovej krajiny k tejto dohode každá zmluvná strana okamžite poskytne tovaru, službám a dodávateľom tejto krajiny najpriaznivejší rozsah zaobchádzania, aký zmluvná strana poskytuje podľa svojich príloh k dodatku I akejkoľvek inej zmluvnej strane tejto dohody, s výhradou podmienok, ktoré sa dohodli medzi zmluvnou stranou a rozvojovou krajinou na zachovanie náležitej vyváženosti možností vyplývajúcich z tejto zmluvy. 3. Rozvojová krajina môže na základe svojich rozvojových potrieb a so súhlasom zmluvných strán počas prechodného obdobia a v súlade s časovým harmonogramom stanoveným v príslušných prílohách k dodatku I prijať alebo zachovávať jedno alebo viac týchto prechodných opatrení, ktoré sa uplatňujú spôsobom, ktorým sa nediskriminuje medzi zmluvnými stranami: a) program preferenčných cien za podmienky, že program: i) poskytuje uprednostnenie len pre časť výberového konania, ktorá sa týka tovaru alebo služieb pochádzajúcich z rozvojovej krajiny, ktorá uplatňuje preferenčné podmienky, alebo tovaru alebo služieb pochádzajúcich z iných rozvojových krajín, v súvislosti s ktorými má rozvojová krajina uplatňujúca preferenčné podmienky povinnosť zabezpečiť vnútroštátne zaobchádzanie na základe preferenčnej dohody za podmienky, že keď je táto iná rozvojová krajina zmluvnou stranou tejto dohody, na takéto zaobchádzanie sa vzťahujú podmienky stanovené výborom, a ii) je transparentný a preferenčné podmienky a ich uplatňovanie v obstarávaní sú jasne opísané v oznámení o plánovanom obstarávaní; b) kompenzácie za podmienky, že akékoľvek vyžiadanie alebo zvažovanie uloženia kompenzácie je jasne uvedené v oznámení o plánovanom obstarávaní; c) postupné pridávanie špecifických subjektov alebo odvetví; a d) prahová hodnota, ktorá je vyššia než trvalá prahová hodnota. 4. V rámci rokovaní o pristúpení k tejto dohode sa zmluvné strany môžu dohodnúť na odloženom uplatňovaní určitej osobitnej povinnosti vyplývajúcej z tejto dohody okrem článku IV ods. 1 písm. b) pre pristupujúcu rozvojovú krajinu, pokým táto krajina vykonáva túto povinnosť. Toto obdobie vykonávania je: a) pre najmenej rozvinutú krajinu päť rokov po jej pristúpení k tejto dohode; a b) pre inú rozvojovú krajinu len obdobie potrebné na vykonanie špecifickej povinnosti, ktoré nepresiahne tri roky. 5. Každá rozvojová krajina, ktorá si v rámci rokovaní dohodla na základe odseku 4 obdobie vykonávania povinnosti, uvedie vo svojej prílohe 7 k dodatku I dohodnuté obdobie vykonávania, špecifickú povinnosť, na ktorú sa vzťahuje obdobie vykonávania, a prechodnú povinnosť, ktorú sa zaviazala plniť počas obdobia vykonávania. 6. Výbor môže po nadobudnutí platnosti tejto dohody pre rozvojovú krajinu na požiadanie tejto rozvojovej krajiny: a) predĺžiť prechodné obdobie pre opatrenie prijaté alebo zachovávané podľa odseku 3 alebo obdobie vykonávania dohodnuté na základe odseku 4; alebo b) schváliť prijatie nového prechodného opatrenia podľa odseku 3 v osobitných okolnostiach, ktoré sa neočakávali počas prístupového procesu. 7. Rozvojová krajina, ktorá si v rámci rokovaní dohodla prechodné opatrenie podľa odseku 3 alebo 6, obdobie vykonávania podľa odseku 4 alebo predĺženie podľa odseku 6, podnikne počas prechodného obdobia alebo obdobia vykonávania kroky, ktoré môžu byť potrebné na zaistenie toho, aby na konci tohto obdobia dodržiavala túto dohodu. Rozvojová krajina bezodkladne oznámi výboru každý krok. 8. Zmluvné strany náležite zvážia akúkoľvek požiadavku rozvojovej krajiny na technickú spoluprácu a budovanie kapacít v súvislosti s pristúpením tejto krajiny k tejto dohode alebo jej vykonávaním tejto dohody. 9. Výbor môže vypracovať postupy na vykonávanie tohto článku. Tieto postupy môžu zahŕňať ustanovenia pre hlasovanie o rozhodnutiach týkajúcich sa požiadaviek na základe odseku 6. 10. Výbor každých päť rokov preskúma fungovanie a účinnosť tohto článku. Článok VI Informácie o systéme obstarávania 1. Každá zmluvná strana: a) bezodkladne uverejní všetky zákony, iné právne predpisy, súdne rozhodnutia a všeobecne záväzné administratívne rozhodnutia, ako aj znenia štandardných zmluvných ustanovení predpísaných zákonom alebo nariadením a prostredníctvom odkazu začlenených do oznámení alebo súťažných podkladov a postup týkajúci sa obstarávania, na ktoré sa vzťahuje táto dohoda, ako aj akékoľvek ich úpravy, pričom na toto uverejnenie využije oficiálne určené elektronické alebo tlačené médiá, ktoré sú všeobecne distribuované a ku ktorým má verejnosť neustále jednoduchý prístup; a b) na požiadanie poskytne ktorejkoľvek zmluvnej strane vysvetľujúce informácie. 2. Každá zmluvná strana uvedie: a) v dodatku II elektronické alebo tlačené médiá, v ktorých zmluvná strana uverejňuje informácie opísané v odseku 1; b) v dodatku III elektronické alebo tlačené médiá, v ktorých zmluvná strana uverejňuje oznámenie požadované podľa článkov VII, IX ods. 7 a XVI ods. 2; a c) v dodatku IV adresu alebo adresy internetových stránok, kde zmluvná strana uverejňuje: i) svoje štatistické údaje týkajúce sa obstarávania podľa článku XVI ods. 5, alebo ii) svoje oznámenia týkajúce sa udelených zákaziek podľa článku XVI ods. 6. 3. Každá zmluvná strana bezodkladne informuje výbor o akejkoľvek zmene a doplnení informácií zmluvnej strany uvedených v dodatkoch II, III alebo IV. Článok VII Oznámenia Oznámenie o plánovanom obstarávaní 1. Obstarávateľský subjekt pre každé obstarávanie, na ktoré sa vzťahuje táto dohoda, uverejní oznámenie o plánovanom obstarávaní na vhodnom tlačenom alebo elektronickom médiu uvedenom v dodatku III okrem situácií, ktoré sú opísané v článku XIII. Takéto médium je všeobecne distribuované a tieto oznámenia ostávajú jednoducho dostupné pre verejnosť najmenej do uplynutia obdobia uvedeného v tomto oznámení. Oznámenia sú: a) v prípade obstarávateľských subjektov, na ktoré sa vzťahuje príloha I, prístupné bezplatne elektronickými prostriedkami cez jedno prístupové miesto najmenej počas minimálneho obdobia stanoveného v dodatku III; a b) v prípade obstarávateľských subjektov, na ktoré sa vzťahuje príloha 2 alebo 3, keď sú dostupné cez elektronické prostriedky, prístupné aspoň cez odkazy na ústrednej elektronickej stránke, ktorá je dostupná bezplatne. Zmluvné strany vrátane svojich obstarávateľských subjektov, na ktoré sa vzťahuje príloha 2 alebo 3, sa podporujú v tom, aby svoje oznámenia uverejňovali bezplatne elektronickými prostriedkami cez jedno prístupové miesto. 2. Ak nie je v tejto dohode ustanovené inak, každé oznámenie o plánovanom obstarávaní obsahuje: a) názov a adresu obstarávateľského subjektu a iné informácie potrebné na kontaktovanie tohto subjektu a získanie všetkých príslušných podkladov týkajúcich sa obstarávania, a prípadne aj s tým súvisiace náklady a platobné podmienky; b) opis obstarávania vrátane informácií o povahe a množstve tovaru alebo služieb, ktoré sa majú obstarať, alebo ak množstvo nie je známe, odhadované množstvo; c) v prípade opakovaných zmlúv, ak je to možné, predpokladaný časový harmonogram nasledujúcich oznámení o plánovanom obstarávaní; d) opis všetkých alternatív; e) časový rámec na dodanie tovaru alebo poskytnutie služieb, alebo trvanie zmluvy; f) postup obstarávania, ktorý sa má použiť, ako aj to, či sa v rámci neho uskutočnia rokovania alebo elektronická aukcia; g) adresu a konečný dátum pre predkladanie žiadostí o účasť v obstarávaní (v prípade potreby); h) adresu a konečný dátum pre predkladanie ponúk; i) jazyk či jazyky, v ktorých sa môžu predkladať ponuky alebo žiadosti o účasť, ak môžu byť predložené v jazyku inom než úradnom jazyku zmluvnej strany, ku ktorej patrí obstarávateľský subjekt; j) zoznam a stručný opis všetkých podmienok účasti pre dodávateľov vrátane akýchkoľvek požiadaviek na osobitné doklady alebo osvedčenia, ktoré musia dodávatelia v súvislosti s obstarávaním predložiť, ak tieto požiadavky nie sú uvedené v súťažných pokladoch, ktoré boli poskytnuté všetkým dodávateľom, ktorí mali záujem, v rovnakom čase ako oznámenie o plánovanom obstarávaní; k) ak má obstarávateľský subjekt podľa článku IX v úmysle vybrať len obmedzený počet kvalifikovaných dodávateľov, ktorí budú vyzvaní na predloženie ponuky, kritériá pre výber tohto obmedzeného počtu dodávateľov a prípadne informáciu o obmedzení počtu dodávateľov, ktorí budú môcť predložiť ponuku; a l) informáciu o tom, že na obstarávanie sa vzťahuje táto dohoda. Súhrnné oznámenie 3. Obstarávateľský subjekt uverejní v súvislosti s každým plánovaným obstarávaním súhrnné oznámenie, ktoré je jednoducho dostupné v niektorom z jazykov WTO v rovnakom čase, ako je uverejnené oznámenie o plánovanom obstarávaní. Toto súhrnné oznámenie obsahuje prinajmenšom tieto informácie: a) predmet obstarávania; b) konečný dátum pre predkladanie ponúk alebo prípadne konečný dátum pre prekladanie žiadostí o účasť v obstarávaní alebo žiadostí o zapísanie do zoznamu na viacero použití; a c) adresu, na ktorej je možné požiadať o dokumenty súvisiace s obstarávaním. Oznámenie o pláne obstarávania 4. Obstarávateľské subjekty sa vyzývajú, aby čo najskôr v každom fiškálnom roku na vhodnom tlačenom alebo elektronickom médiu uvedenom v dodatku III uverejnili oznámenie týkajúce sa svojich budúcich plánov obstarávania (ďalej len „oznámenie o pláne obstarávania“). Oznámenie o pláne obstarávania má obsahovať predmet obstarávania a plánovaný dátum uverejnenia oznámenia o plánovanom obstarávaní. 5. Obstarávateľský subjekt, na ktorý sa vzťahuje príloha 2 alebo 3, môže využiť oznámenie o pláne obstarávania ako oznámenie o plánovanom obstarávaní, a to pod podmienkou, že oznámenie o pláne obstarávania obsahuje, pokiaľ možno, čo najviac informácií uvedených v odseku 2, ktoré má subjekt k dispozícii, ako aj vyjadrenie v tom zmysle, že dodávatelia, ktorí majú o obstarávanie záujem, by mali svoj záujem o obstarávanie oznámiť danému obstarávateľskému subjektu. Článok VIII Podmienky účasti 1. Obstarávateľský subjekt obmedzí podmienky účasti na obstarávaní len na tie, ktoré sú nevyhnutné na zabezpečenie toho, aby mal dodávateľ právne a finančné kapacity a podnikateľské a odborné schopnosti na realizáciu príslušného obstarávania. 2. Obstarávateľský subjekt pri stanovovaní podmienok účasti: a) nesmie podmieňovať účasť dodávateľa na obstarávaní tým, že už musel mať v minulosti jednu alebo viacero zákaziek od obstarávateľského subjektu danej zmluvnej strany; a b) môže požadovať zodpovedajúce predchádzajúce skúsenosti, ak je to nevyhnutné na splnenie požiadaviek obstarávania. 3. V rámci posudzovania toho, či určitý dodávateľ spĺňa podmienky účasti, obstarávateľský subjekt: a) posúdi finančné kapacity a podnikateľské a odborné schopnosti dodávateľa na základe jeho podnikateľskej činnosti na území zmluvnej strany, ku ktorej patrí obstarávateľský subjekt, ako aj mimo tohto územia; a b) pri tomto posudzovaní vychádza z podmienok, ktoré vopred bližšie stanovil v oznámeniach alebo v súťažných podkladoch. 4. Zmluvná strana vrátane svojich obstarávateľských subjektov môže v prípade podporných dôkazov vylúčiť dodávateľa z dôvodov, ako napríklad: a) konkurz; b) nepravdivé vyhlásenia; c) významné alebo pretrvávajúce nedostatky pri plnení podstatnej požiadavky alebo povinnosti vyplývajúcej z predchádzajúcej zákazky alebo zákaziek; d) definitívne rozsudky týkajúce sa vážnych zločinov alebo iných vážnych porušení zákona; e) odborné pochybenie alebo skutky alebo opomenutia, ktoré majú nepriaznivý vplyv na podnikateľskú integritu dodávateľa; alebo f) neplatenie daní. Článok IX Kvalifikácia dodávateľov Registračné systémy a kvalifikačné postupy 1. Zmluvná strana a jej obstarávateľské subjekty môžu viesť systém registrácie dodávateľov, do ktorého sa dodávatelia, ktorí majú záujem o obstarávanie, musia registrovať a poskytnúť určité informácie. 2. Každá zmluvná strana zabezpečí, aby: a) sa jej obstarávateľské subjekty usilovali o minimalizáciu rozdielov vo svojich kvalifikačných postupoch; a b) v prípade, že obstarávateľské subjekty vedú registračné systémy, sa obstarávateľské subjekty usilovali o minimalizáciu rozdielov vo svojich registračných systémoch. 3. Zmluvná strana a jej obstarávateľské subjekty neprijmú ani nepoužijú registračný systém alebo kvalifikačný postup s cieľom alebo účinkom vytvoriť nepotrebné prekážky účasti dodávateľov druhej zmluvnej strany v ich obstarávaní. Výberový postup obstarávania 4. V prípade, že obstarávateľský subjekt má v úmysle použiť výberový postup obstarávania, musí: a) v oznámení o plánovanom obstarávaní uviesť prinajmenšom informácie uvedené v článku VII ods. 2 písm. a), b), f), g), j), k) a l) a vyzvať dodávateľov na predloženie žiadosti o účasť; a b) kvalifikovaným dodávateľom poskytnúť pred začatím lehoty na predloženie ponúk prinajmenšom informácie uvedené v článku VII ods. 2 písm. c), d), e), h) a i), ktoré oznámi podľa článku XI ods. 3 písm. b). 5. Obstarávateľský subjekt umožní všetkým kvalifikovaným dodávateľom zúčastniť sa na obstarávaní, pokiaľ obstarávateľský subjekt neuvedie v oznámení o plánovanom obstarávaní určité obmedzenie počtu dodávateľov, ktorým umožní predložiť ponuky, a kritériá výberu obmedzeného počtu dodávateľov. 6. Ak súťažné podklady nie sú verejne k dispozícii od dátumu uverejnenia oznámenia uvedeného v odseku 4, obstarávateľský subjekt zabezpečí, aby tieto podklady boli poskytnuté k dispozícii v rovnakom čase všetkým kvalifikovaným dodávateľom, ktorí boli vybratí v súlade s odsekom 5. Zoznamy na viaceré použitia 7. Obstarávateľský subjekt môže viesť zoznam dodávateľov na viaceré použitia za predpokladu, že oznámenie, v ktorom sa dodávatelia, ktorí majú záujem o účasť na obstarávaní, vyzvú, aby požiadali o zapísanie do tohto zoznamu: a) sa každoročne uverejňuje; a b) v prípade, že sa uverejňuje elektronickými prostriedkami, je nepretržite dostupný na príslušnom médiu uvedenom v dodatku III. 8. Oznámenie ustanovené v odseku 7 obsahuje: a) opis tovaru alebo služieb, alebo ich kategórií, v súvislosti s ktorými sa zoznam môže použiť; b) podmienky účasti, ktoré majú dodávatelia splniť na zapísanie do zoznamu, a metódy, ktoré obstarávateľský subjekt použije na overenie splnenia podmienok dodávateľom; c) názov a adresu obstarávateľského subjektu a iné informácie potrebné na kontaktovanie tohto subjektu a získanie všetkých príslušných dokumentov týkajúcich sa zoznamu; d) obdobie platnosti zoznamu a spôsob jeho obnovenia alebo ukončenia, alebo, ak nie je uvedené obdobie platnosti, uvedenie spôsobu, akým bude oznámené ukončenie používania tohto zoznamu; a e) údaj o tom, že zoznam sa môže použiť na obstarávanie, na ktoré sa vzťahuje táto dohoda. 9. Bez ohľadu na odsek 7 platí, že keď je zoznam na viacero použití platný najviac tri roky, obstarávateľský subjekt môže uverejniť oznámenie uvedené v odseku 7 len raz, na začiatku obdobia platnosti tohto zoznamu, pod podmienkou, že: a) v oznámení sa uvedie obdobie platnosti a nebudú uverejnené žiadne ďalšie oznámenia; a b) sa uverejňuje elektronickými prostriedkami a je dostupné nepretržite počas obdobia svojej platnosti. 10. Obstarávateľský subjekt dodávateľom umožní, aby mohli kedykoľvek požiadať o zapísanie do zoznamu na viaceré použitia a všetkých kvalifikovaných dodávateľov musí do tohto zoznamu zapísať v primerane krátkom čase. 11. Keď dodávateľ, ktorý nie je zapísaný v zozname na viaceré použitia, predloží žiadosť o účasť na obstarávaní na základe zoznamu na viaceré použitia a všetky požadované dokumenty v lehote stanovenej v článku XI ods. 2, obstarávateľský subjekt žiadosť preskúma. Obstarávateľský subjekt nevylúči dodávateľa z posúdenia v súvislosti s obstarávaním z dôvodov, že subjekt nemá dostatok času preskúmať žiadosť, pokiaľ nenastane vo výnimočných prípadoch z dôvodu náročnosti obstarávania situácia, že subjekt nie je schopný dokončiť preskúmanie žiadosti v lehote, v rámci ktorej sa smú predkladať ponuky. Subjekty podľa prílohy 2 a prílohy 3 12. Obstarávateľský subjekt, na ktorý sa vzťahuje príloha 2 alebo 3, môže oznámenie, v ktorom sa dodávatelia vyzývajú, aby požiadali o zapísanie do zoznamu na viaceré použitia, použiť ako oznámenie o plánovanom obstarávaní pod podmienkou, že: a) oznámenie sa uverejní v súlade s odsekom 7 a obsahuje informácie, ktoré sa požadujú podľa odseku 8, čo možno najviac informácií, ktoré sa požadujú podľa článku VII ods. 2, a zmienku o tom, že predstavuje oznámenie o plánovanom obstarávaní alebo že len dodávatelia na zozname na viaceré použitia dostanú ďalšie oznámenia o obstarávaní, na ktoré sa vzťahuje zoznam na viaceré použitia; a b) tento subjekt bezodkladne dodávateľom, ktorí mu oznámili záujem o dané obstarávanie, poskytne informácie, ktoré im postačia na to, aby mohli posúdiť svoj záujem o toto obstarávanie, ako aj všetky ďalšie informácie stanovené v článku VII ods. 2, a to v rozsahu, v akom sú tieto informácie dostupné. 13. Obstarávateľský subjekt uvedený v prílohe 2 alebo 3 môže dodávateľovi, ktorý požiadal o zapísanie do zoznamu na viaceré použitia v súlade s odsekom 10 umožniť, aby predložil ponuku v danom obstarávaní, ak má tento obstarávateľský subjekt dostatočný čas na preskúmanie toho, či tento dodávateľ spĺňa podmienky účasti. Informácie o rozhodnutiach obstarávateľského subjektu 14. Obstarávateľský subjekt bezodkladne informuje dodávateľa, ktorý predloží žiadosť o účasť na obstarávaní alebo žiadosť o zapísanie do zoznamu na viaceré použitia, o svojom rozhodnutí v súvislosti s touto žiadosťou. 15. V prípade, že obstarávateľský subjekt zamietne žiadosť dodávateľa o účasť na obstarávaní alebo jeho žiadosť o zapísanie do zoznamu na viaceré použitia, prestane považovať dodávateľa za kvalifikovaného alebo ho vyčiarkne zo zoznamu na viaceré použitia, bezodkladne dodávateľa informuje a na požiadanie mu bezodkladne poskytne písomné vysvetlenie dôvodov svojho rozhodnutia. Článok X Technické špecifikácie a súťažné podklady Technické špecifikácie 1. Obstarávateľský subjekt nevypracuje, neprijme ani nebude uplatňovať žiadnu technickú špecifikáciu ani nepredpíše žiadny postup posudzovania zhody s cieľom vytvoriť zbytočné prekážky medzinárodnému obchodu. 2. Pri predpisovaní technických špecifikácií tovaru alebo služieb, ktoré sa obstarávajú, obstarávateľský subjekt, ak je to vhodné: a) stanoví technické špecifikácie, a to skôr v zmysle požiadaviek na výkonnosť a funkčnosť než v zmysle vzhľadových alebo opisných charakteristík; a b) technické špecifikácie stanoví na základe medzinárodných noriem, ak existujú; v inom prípade na vnútroštátnych technických predpisoch, uznávaných vnútroštátnych normách alebo stavebných predpisoch. 3. Ak sa v technických špecifikáciách používajú vzhľadové alebo opisné charakteristiky, obstarávateľský subjekt, ak je to vhodné, by mal v súťažných podkladoch uviesť, a to prostredníctvom uvedenia slov, ako napríklad „alebo ekvivalent“, že posúdi ponuky ekvivalentného tovaru alebo služieb, ktoré preukázateľne spĺňajú požiadavky obstarávania. 4. Obstarávateľský subjekt predpíše technické špecifikácie, ktoré si vyžadujú alebo uvádzajú odkazy na určitú ochrannú známku alebo obchodný názov, patent, autorské právo, dizajn alebo typ, špecifický pôvod, výrobcu alebo dodávateľa, len ak neexistuje žiadny iný dostatočne presný alebo zrozumiteľný spôsob opisu požiadaviek obstarávania, a v takom prípade uvedie v súťažných podkladoch poznámku „alebo ekvivalent“. 5. Obstarávateľský subjekt nevyhľadá ani neprijme spôsobom, ktorý by mohol narušiť hospodársku súťaž, informáciu, ktorá by sa mohla použiť pri vypracovaní alebo prijatí akýchkoľvek technických špecifikácií určitého obstarávania, od osoby, ktorá môže mať na tomto obstarávaní komerčný záujem. 6. Na účely väčšej istoty každá zo zmluvných strán, ako aj ich obstarávateľské subjekty, má právo v súlade s týmto článkom vypracovať, prijať alebo uplatňovať technické špecifikácie na podporu ochrany prírodných zdrojov alebo na ochranu životného prostredia. Súťažné podklady 7. Obstarávateľský subjekt poskytne dodávateľom súťažné podklady, ktoré obsahujú všetky informácie potrebné na to, aby dodávatelia mohli vypracovať a predložiť zodpovedajúce ponuky. Ak tieto informácie už neboli poskytnuté v oznámení o plánovanom obstarávaní, súťažné podklady obsahujú úplný opis: a) obstarávania vrátane povahy a množstva obstarávaného tovaru alebo služieb alebo, ak množstvo nie je známe, odhadovaného množstva a požiadaviek, ktoré majú byť splnené, vrátane technických špecifikácií, posudzovania zhody, certifikácie, plánov, nákresov alebo inštrukčných materiálov; b) všetkých podmienok pre účasť dodávateľov vrátane zoznamu informácií a dokumentov, ktoré dodávatelia musia predložiť v súvislosti s podmienkami pre účasť; c) všetkých kritérií hodnotenia, ktoré subjekt použije pri udeľovaní zákazky, a (okrem prípadov, keď je jediným kritériom cena) relatívnu váhu týchto kritérií; d) všetkých požiadaviek na autentifikáciu a kódovanie alebo iných požiadaviek v súvislosti s predkladaním informácií elektronickým spôsobom, ak obstarávateľský subjekt uskutoční obstarávanie elektronicky; e) pravidiel elektronickej aukcie vrátane určenia prvkov ponuky súvisiacich s kritériami hodnotenia, na základe ktorých sa vykoná aukcia (ak obstarávateľský subjekt uskutoční elektronickú aukciu); f) dátumu, času a miesta otvárania ponúk a prípadne informácií o osobách, ktoré majú právo byť na tomto otváraní ponúk prítomné (ak sa plánuje verejné otváranie ponúk); g) všetkých ďalších podmienok vrátane platobných podmienok a informácií o akýchkoľvek obmedzeniach spôsobu predkladania ponúk (napr. tlačená alebo elektronická forma); a h) všetkých dátumov pre dodanie tovaru alebo poskytnutie služieb. 8. Obstarávateľský subjekt pri stanovovaní dátumu pre dodanie obstarávaného tovaru alebo poskytnutie obstarávaných služieb zohľadní faktory, ako sú zložitosť obstarávania, rozsah predpokladaných subdodávok a realistický čas potrebný na výrobu, vyskladnenie a prepravu tovaru z bodu dodania alebo na dodanie služieb. 9. Kritériá hodnotenia stanovené v oznámení o plánovanom obstarávaní alebo v súťažných podkladoch môžu okrem iného zahŕňať cenu a ďalšie nákladové faktory, kvalitu, technickú úroveň, environmentálne vlastnosti a dodacie podmienky. 10. Obstarávateľský subjekt bezodkladne: a) poskytne súťažné podklady, aby dodávatelia, ktorí majú záujem, mali dostatok času na predloženie zodpovedajúcich ponúk; b) na požiadanie poskytne súťažné podklady akémukoľvek dodávateľovi, ktorý má záujem; a c) odpovie na každú primeranú žiadosť o náležité informácie od dodávateľa, ktorý má záujem alebo ktorý sa zúčastňuje, za podmienky, že tieto informácie neposkytnú tomuto dodávateľovi výhodu pred inými dodávateľmi. Zmeny 11. V prípade, že pred udelením zákazky obstarávateľský subjekt zmení kritériá alebo požiadavky stanovené v oznámení o plánovanom obstarávaní alebo v súťažných podkladoch poskytnutých zúčastňujúcim sa dodávateľom, alebo ak zmení a doplní alebo nanovo vydá oznámenie alebo súťažné podklady, musí všetky takéto zmeny, zmenené a doplnené alebo nanovo vydané oznámenie alebo súťažné podklady poskytnúť v písomnej podobe: a) všetkým dodávateľom, ktorí sa zúčastňujú na obstarávaní v čase zmeny a doplnenia alebo nového vydania, ak subjekt pozná týchto dodávateľov, a vo všetkých ostatných prípadoch rovnakým spôsobom ako v prípade poskytnutia pôvodných informácií; a b) v primeranom čase, aby títo dodávatelia mohli príslušným spôsobom upraviť a nanovo predložiť svoje zmenené a doplnené ponuky. Článok XI Lehoty Všeobecné 1. Obstarávateľský subjekt v súlade s vlastnými opodstatnenými potrebami poskytne dodávateľom dostatočný čas na prípravu a predloženie žiadostí o účasť a zodpovedajúcich ponúk, pričom zohľadní faktory, ako sú napríklad: a) povaha a zložitosť obstarávania; b) rozsah predpokladaných subdodávok; a c) čas potrebný na neelektronické predloženie ponúk z takých zahraničných a domácich miest, kde sa nepoužívajú elektronické prostriedky. Tieto lehoty vrátane akéhokoľvek ich predĺženia budú rovnaké pre všetkých zainteresovaných alebo zúčastňujúcich sa dodávateľov. Termíny 2. Obstarávateľský subjekt, ktorý použije výberový postup obstarávania, stanoví konečný dátum pre predkladanie žiadostí o účasť, ktorý v zásade nebude skôr než 25 dní od dátumu uverejnenia oznámenia o plánovanom obstarávaní. Ak by bola táto lehota vzhľadom na naliehavosť, ktorú obstarávateľský subjekt riadne odôvodní, nemožná, môže sa lehota skrátiť na nie menej než 10 dní. 3. Okrem prípadov stanovených v odsekoch 4, 5, 7 a 8 obstarávateľský subjekt stanoví konečný dátum na predkladanie ponúk, ktorý nebude skôr než 40 dní od dátumu, keď: a) bolo uverejnené oznámenie o plánovanom obstarávaní (v prípade otvoreného postupu obstarávania); alebo b) obstarávateľský subjekt dodávateľom oznámil, že budú vyzvaní na predloženie ponúk, bez ohľadu na to, či používa zoznam na viaceré použitia (v prípade výberového postupu obstarávania). 4. Obstarávateľský subjekt môže lehotu na prekladanie ponúk stanovenú v súlade s odsekom 3 skrátiť na nie menej než 10 dní, a to ak: a) uverejnil oznámenie o pláne obstarávaní podľa článku VII ods. 4 minimálne 40 dní a maximálne 12 mesiacov pred uverejnením oznámenia o plánovanom obstarávaní, a toto oznámenie o pláne obstarávaní obsahuje: i) opis obstarávania, ii) približné konečné dátumy na predkladanie ponúk alebo žiadostí o účasť, iii) zmienku o tom, že dodávatelia, ktorí majú o obstarávanie záujem, majú svoj záujem oznámiť danému obstarávateľskému subjektu, iv) adresu, na ktorej je možné získať dokumenty súvisiace s obstarávaním, a v) pokiaľ možno čo najviac dostupných informácií, ktoré sa požadujú pre oznámenie o plánovanom obstarávaní podľa článku VII ods. 2; b) obstarávateľský subjekt v prípade opakovaných zmlúv v prvotnom oznámení o plánovanom obstarávaní uviedol informáciu, že v nasledujúcich oznámeniach budú stanovené lehoty na predkladanie ponúk podľa tohto odseku; alebo c) stav naliehavosti, ktorý obstarávateľský subjekt riadne odôvodní, zapríčiňuje nemožnosť dodržať lehotu na predkladanie ponúk stanovenú v súlade s odsekom 3. 5. Obstarávateľský subjekt môže lehotu na predkladanie ponúk stanovenú v súlade s odsekom 3 skrátiť o päť dní pre každú z týchto okolností: a) oznámenie o plánovanom obstarávaní je uverejnené elektronicky; b) všetky súťažné podklady sú od dátumu uverejnenia oznámenia o plánovanom obstarávaní k dispozícii elektronicky; a c) obstarávateľský subjekt prijíma ponuky elektronicky. 6. Použitie odseku 5 v spojení s odsekom 4 v žiadnom prípade nesmie viesť k skráteniu lehôt na predkladanie ponúk stanovených v súlade s odsekom 3 tak, že budú kratšie než 10 dní od dátumu uverejnenia oznámenia o plánovanom obstarávaní. 7. Bez ohľadu na akékoľvek iné ustanovenie v tomto článku platí, že ak obstarávateľský subjekt kupuje komerčný tovar alebo služby alebo ich kombináciu, môže lehotu na predkladanie ponúk stanovenú v súlade s odsekom 3 skrátiť až na 13 dní (nie však menej), ak elektronicky uverejnil v rovnakom čase oznámenie o plánovanom obstarávaní a aj súťažné podklady. Obstarávateľský subjekt môže okrem toho skrátiť lehotu stanovenú v súlade s odsekom 3 až na 10 dní (nie však menej), ak prijíma ponuky na komerčný tovar alebo služby predložené elektronicky. 8. Ak obstarávateľský subjekt, na ktorý sa vzťahuje príloha 2 alebo 3, vybral všetkých alebo obmedzený počet kvalifikovaných dodávateľov, lehota na predloženie ponúk sa môže stanoviť vzájomnou dohodou obstarávateľského subjektu a vybraných dodávateľov. V prípade nedosiahnutia dohody táto lehota nebude kratšia než 10 dní. Článok XII Rokovanie 1. Zmluvná strana môže stanoviť, aby jej obstarávateľské subjekty viedli rokovania: a) ak subjekt vyjadril svoj záujem viesť rokovania v oznámení o plánovanom obstarávaní, ktoré sa požaduje podľa článku VII ods. 2; alebo b) ak z hodnotenia vyplýva, že ani jedna ponuka nie je z hľadiska špecifických kritérií hodnotenia, ktoré boli uvedené v oznámení o plánovanom obstarávaní alebo v súťažných podkladoch, jednoznačne najvýhodnejšia. 2. Obstarávateľský subjekt: a) zabezpečí, aby sa akékoľvek vyradenie dodávateľov, ktorí sa zúčastňujú na rokovaniach, uskutočnilo v súlade s kritériami hodnotenia stanovenými v oznámení o plánovanom obstarávaní alebo v súťažných podkladoch; a b) po ukončení rokovaní stanoví spoločný termín pre zostávajúcich zúčastňujúcich sa dodávateľov na predloženie nových alebo revidovaných ponúk. Článok XIII Obmedzený postup obstarávania 1. Pokiaľ obstarávateľský subjekt nevyužije toto ustanovenie na zamedzenie súťaže medzi dodávateľmi alebo spôsobom, ktorý diskriminuje dodávateľov ktorejkoľvek druhej zmluvnej strany alebo chráni domácich dodávateľov, obstarávateľský subjekt môže použiť obmedzený postup obstarávania a môže sa rozhodnúť neuplatňovať články VII až IX, X (odseky 7 až 11), XI, XII, XIV a XV len za nejakej z týchto okolností: a) keď: i) neboli predložené žiadne ponuky alebo ak žiadny dodávateľ nepožiadal o účasť, ii) neboli predložené žiadne ponuky, ktoré by spĺňali základné požiadavky stanovené v súťažných podkladoch, iii) žiadny z dodávateľov nesplnil podmienky účasti; alebo iv) predložené ponuky boli vopred tajne dohodnuté; pod podmienkou, že podmienky súťažných podkladov neboli podstatným spôsobom upravené; b) ak tovar alebo služby môže dodať, resp. poskytnúť len konkrétny dodávateľ a neexistuje žiadna ich primeraná alternatíva alebo náhrada z niektorého z týchto dôvodov: i) požiadavka je na umelecké dielo, ii) ochrana patentov, autorských práv alebo iných výlučných práv; alebo iii) chýbajúca hospodárska súťaž z technických príčin; c) pri dodatočnej dodávke tovaru alebo dodatočnom poskytnutí služieb pôvodným dodávateľom, ktoré neboli zahrnuté do prvotného obstarávania, ak zmena dodávateľa tohto dodatočného tovaru alebo dodatočných služieb: i) nie je možná z hospodárskych alebo technických dôvodov, akými sú napríklad požiadavky zameniteľnosti alebo interoperability s existujúcim zariadením, softvérom, službami alebo inštalovaným vybavením obstaraným v rámci počiatočného obstarávania; a ii) ak by obstarávateľskému subjektu spôsobila značné ťažkosti alebo by pre neho znamenala výrazné zdvojenie nákladov; d) len v nevyhnutných prípadoch, ak by z dôvodov mimoriadnej naliehavosti spôsobenej udalosťami, ktoré obstarávateľský subjekt nemohol predvídať, tovar alebo služby nebolo možné získať včas prostredníctvom otvoreného alebo výberového postupu obstarávania; e) v prípade tovaru nakupovaného na komoditnom trhu; f) ak obstarávateľský subjekt obstaráva prototypy alebo úplne nový tovar alebo službu, ktoré sú vyvinuté na jeho žiadosť pre určitú zákazku na účely výskumu, experimentu, štúdie alebo pôvodného vývoja, alebo ak sa takýto tovar alebo služba vyvíja v ich priebehu; pôvodný vývoj úplne nového tovaru alebo služby môže zahŕňať obmedzenú výrobu alebo poskytovanie na účely začlenenia výsledkov testovania v teréne a preukázania, že tovar alebo služba je vhodný/vhodná na výrobu alebo dodanie väčšieho množstva na prijateľnej úrovni kvality, nezahŕňa však hromadnú výrobu alebo hromadné dodávanie na určenie komerčnej uskutočniteľnosti alebo na nahradenie nákladov na výskum a vývoj; g) pre nákupy uskutočnené za výnimočne výhodných podmienok, ktoré platia len na veľmi krátky čas v prípade nezvyčajného predaja, napríklad takého, ku ktorému dochádza z dôvodu likvidácie, nútenej správy alebo konkurzu, nie však pre zvyčajné nákupy od bežných dodávateľov; alebo h) ak je zákazka udelená víťazovi súťaže návrhov za podmienky, že: i) táto súťaž sa uskutočnila spôsobom, ktorý je v súlade so zásadami tejto dohody, najmä pokiaľ ide o uverejnenie oznámenia o plánovanom obstarávaní; a ii) účastníkov súťaže hodnotí nezávislá porota s cieľom udeliť víťazovi zákazku na návrh. 2. Obstarávateľský subjekt vypracuje písomnú správu o každej zákazke udelenej podľa odseku 1. V správe je uvedený názov obstarávateľského subjektu, hodnota a druh obstarávaného tovaru alebo služieb a opis okolností a podmienok uvedených v odseku 1, ktorými sa odôvodňuje použitie obmedzeného postupu obstarávania. Článok XIV Elektronické aukcie Ak má obstarávateľský subjekt v úmysle uskutočniť obstarávanie, na ktoré sa vzťahuje táto dohoda, prostredníctvom elektronickej aukcie, poskytne pred jej začatím každému účastníkovi: a) metódu automatického hodnotenia (vrátane matematického vzorca), ktorá sa zakladá na kritériách hodnotenia stanovených v súťažných podkladoch a ktorá bude v rámci aukcie použitá na automatické zostavenie poradia alebo nového poradia; b) výsledky všetkých prvotných hodnotení prvkov ponúk, ak má byť zákazka udelená na základe najvýhodnejšej ponuky; a c) akékoľvek ďalšie relevantné informácie súvisiace s uskutočnením aukcie. Článok XV Zaobchádzanie s ponukami a udeľovanie zákaziek Zaobchádzanie s ponukami 1. Obstarávateľský subjekt je povinný všetky ponuky prijímať, otvárať a zaobchádzať s nimi podľa postupov, ktoré zaručujú spravodlivosť a nestrannosť procesu obstarávania, ako aj ochranu dôverných údajov uvedených v ponukách. 2. Obstarávateľský subjekt neuplatní sankcie proti dodávateľovi, ktorého ponuka bola prijatá po uplynutí stanovenej lehoty, ak je jediným dôvodom tohto oneskorenia nesprávny postup obstarávateľského subjektu. 3. Ak obstarávateľský subjekt v čase od otvorenia ponúk do udelenia zákazky umožní niektorému dodávateľovi opraviť neúmyselné chyby formálneho charakteru, musí takúto možnosť dať všetkým zúčastneným dodávateľom. Udelenie zákazky 4. Na to, aby ponuka mohla byť predmetom hodnotenia na účely zadania zákazky, musí byť predložená písomne, v okamihu otvárania musí spĺňať základné požiadavky stanovené v oznámeniach a v súťažných podkladoch a musí byť predložená dodávateľom, ktorý spĺňa podmienky účasti. 5. Pokiaľ obstarávateľský subjekt nedospeje k záveru, že zadanie zákazky nie je vo verejnom záujme, zadá zákazku dodávateľovi, v prípade ktorého konštatoval schopnosť splniť podmienky zákazky a ktorého ponuka, a to výhradne na základe kritérií hodnotenia stanovených v oznámeniach a v súťažných podkladoch: a) je najvýhodnejšia ponuka; alebo b) má najnižšiu cenu, ak je jediným kritériom hodnotenia cena. 6. Ak obstarávateľský subjekt dostane ponuku s cenou, ktorá je v porovnaní s cenami v ostatných predložených ponukách nezvyčajne nízka, môže u dodávateľa overiť, či spĺňa podmienky účasti a či je schopný splniť podmienky zákazky. 7. Obstarávateľský subjekt nebude využívať alternatívy a nezruší obstarávanie ani neupraví udeľované zákazky spôsobom, ktorý by znamenal obchádzanie povinností vyplývajúcich z tejto dohody. Článok XVI Transparentnosť informácií o obstarávaní Informácie poskytované dodávateľom 1. Obstarávateľský subjekt zúčastnených dodávateľov bezodkladne informuje o svojich rozhodnutiach o udelení zákazky, pričom tak na požiadanie dodávateľa urobí písomne. S výhradou ustanovení odsekov 2 a 3 článku XVII platí, že obstarávateľský subjekt na požiadanie uvedie neúspešnému dodávateľovi vysvetlenie, prečo nevybral jeho ponuku, ako aj informácie o relatívnych výhodách ponuky úspešného dodávateľa. Uverejnenie informácií o udelení zákazky 2. Obstarávateľský subjekt najneskôr do 72 dní po udelení každej zákazky, na ktorú sa vzťahuje táto dohoda, uverejní oznámenie prostredníctvom príslušného tlačeného alebo elektronického média uvedeného v dodatku III. Ak obstarávateľský subjekt uverejní oznámenie len na elektronickom médiu, informácie ostanú jednoducho prístupné počas primeraného obdobia. Oznámenie obsahuje aspoň tieto informácie: a) opis obstaraného tovaru alebo služieb; b) názov a adresu obstarávateľského subjektu; c) názov a adresu úspešného dodávateľa; d) hodnotu úspešnej ponuky alebo najvyššiu a najnižšiu ponuku zohľadnenú pri udelení zákazky; e) dátum zadania zákazky; a f) použitý postup obstarávania, a ak bol použitý obmedzený postup obstarávania v súlade s článkom XIII, aj opis okolností, ktoré odôvodňujú použitie tohto postupu. Vedenie dokumentácie, správy a elektronická sledovateľnosť 3. Každý obstarávateľský subjekt vedie počas obdobia najmenej troch rokov od dátumu udelenia zákazky: a) dokumentáciu a správy o výberových postupoch a o udeľovaní zákaziek v súvislosti s obstarávaním, na ktoré sa vzťahuje táto dohoda, vrátane správ požadovaných podľa článku XIII; a b) údaje, ktorými sa zaistí primeraná sledovateľnosť uskutočnenia obstarávania, na ktoré sa vzťahuje táto dohoda, elektronickými prostriedkami. Zhromažďovanie a nahlasovanie štatistických údajov 4. Každá zmluvná strana zhromažďuje a nahlasuje výboru štatistické údaje o svojich zákazkách, na ktoré sa vzťahuje táto dohoda. Každá správa zahŕňa jeden rok, predkladá sa do dvoch rokov od ukončenia obdobia vykazovania a obsahuje: a) v prípade obstarávateľských subjektov podľa prílohy 1: i) počet a celkovú hodnotu všetkých zákaziek, na ktorú sa vzťahuje táto dohoda, pre všetky tieto subjekty, ii) počet a celkovú hodnotu všetkých zákaziek, na ktoré sa vzťahuje táto dohoda, udelených každým takýmto subjektom a rozdelených podľa kategórií tovaru a služieb podľa medzinárodne uznávaného jednotného systému klasifikácie; a iii) počet a celkovú hodnotu všetkých zákaziek, na ktoré sa vzťahuje táto dohoda, udelených každým takýmto subjektom v rámci obmedzeného postupu obstarávania; b) v prípade obstarávateľských subjektov podľa prílohy 2 a 3 počet a celkovú hodnotu zákaziek, na ktoré sa vzťahuje táto dohoda, udelených týmito subjektmi a rozdelených podľa prílohy; a c) ak nie je možné poskytnúť údaje, odhadované hodnoty údajov požadovaných podľa písmen a) a b) s vysvetlením metodiky použitej na vypracovanie týchto odhadov. 5. Ak zmluvná strana uverejní svoje štatistické údaje na oficiálnej internetovej stránke spôsobom, ktorý je v súlade s požiadavkami odseku 4, zmluvná strana môže predloženie údajov podľa odseku 4 nahradiť oznámením výboru o adrese internetovej stránky s pokynmi potrebnými na prístup k takýmto štatistickým údajom a ich použitie. 6. Ak zmluvná strana požaduje, aby sa oznámenia o udelených zákazkách podľa odseku 2 uverejňovali elektronicky, a ak sú tieto oznámenia dostupné verejnosti cez jednu databázu spôsobom, ktorý umožňuje analýzu zákaziek, na ktoré sa vzťahuje táto dohoda, zmluvná strana môže predloženie údajov podľa odseku 4 nahradiť oznámením výboru o internetovej stránke s pokynmi potrebnými na prístup k takýmto údajom a ich použitie. Článok XVII Zverejňovanie informácií Poskytovanie informácií zmluvným stranám 1. Zmluvná strana poskytne na žiadosť ktorejkoľvek druhej zmluvnej strany bezodkladne akékoľvek informácie, ktoré sú potrebné na stanovenie toho, či sa obstarávanie uskutočnilo spravodlivo, nestranne a v súlade s touto dohodou, ako aj informácie o charakteristikách a relatívnych výhodách úspešnej ponuky. Ak by poskytnutie týchto informácií mohlo narušiť hospodársku súťaž pri budúcich obstarávaniach, nesmie zmluvná strana, ktorej boli tieto informácie poskytnuté, tieto informácie poskytnúť žiadnemu dodávateľovi s výnimkou prípadov, keď sa uskutočnili konzultácie so zmluvnou stranou, ktorá tieto informácie poskytla, a keď s tým táto zmluvná strana súhlasila. Zákaz sprístupnenia informácií 2. Bez ohľadu na akékoľvek ďalšie ustanovenia tejto dohody neposkytne zmluvná strana ani jej obstarávateľský subjekt žiadnemu dodávateľovi informácie, ktoré by mohli narušiť spravodlivú hospodársku súťaž medzi dodávateľmi. 3. Žiadne ustanovenie v tejto dohode nemožno vykladať tak, že zmluvným stranám (vrátane ich obstarávateľských subjektov a orgánov zodpovedných za preskúmanie) ukladá povinnosť poskytnúť dôverné informácie v prípade, že by: a) bránilo presadzovaniu práva; b) mohlo by poškodiť spravodlivú hospodársku súťaž medzi dodávateľmi; c) poškodilo oprávnené komerčné záujmy určitých osôb vrátane ochrany práv duševného vlastníctva; alebo d) bolo inak v rozpore s verejným záujmom. Článok XVIII Vnútroštátne postupy preskúmania 1. Každá zo zmluvných strán zabezpečí včasný, účinný, transparentný a nediskriminačný postup administratívneho alebo súdneho preskúmania, prostredníctvom ktorého bude dodávateľ môcť napadnúť: a) porušenie tejto dohody; alebo b) ak podľa vnútroštátneho právneho poriadku zmluvnej strany nemá dodávateľ právo priamo napadnúť porušenie tejto dohody, nedodržanie opatrení, ktoré zmluvná strana prijala na vykonanie tejto dohody, ak k nim došlo v kontexte obstarávania, na ktoré sa vzťahuje táto dohoda a na ktorom má alebo mal dodávateľ záujem. Procesné pravidlá upravujúce akékoľvek námietky sú v písomnej forme a všeobecne dostupné. 2. Ak dodávateľ podá v kontexte obstarávania, na ktoré sa vzťahuje táto dohoda a na ktorom má alebo mal záujem, sťažnosť, že došlo k porušeniu alebo nedodržaniu v zmysle odseku 1, zmluvná strana obstarávateľského subjektu, ktorá vykonáva obstarávanie, vedie svoj obstarávateľský subjekt a dodávateľa k tomu, aby našli riešenie predmetnej sťažnosti prostredníctvom konzultácií. Obstarávateľský subjekt sa každou takouto sťažnosťou zaoberá nestranne, včas a takým spôsobom, aby to nepoškodilo dodávateľovu účasť na prebiehajúcich, resp. budúcich obstarávaniach ani jeho právo na opravné prostriedky v rámci administratívneho alebo súdneho postupu preskúmania. 3. Každému dodávateľovi sa poskytne dostatočná lehota na vypracovanie a podanie námietky, a to prinajmenšom v trvaní 10 dní odo dňa, keď sa dodávateľ dozvedel o dôvode na spochybnenie alebo odkedy možno rozumne predpokladať, že sa o ňom mohol dozvedieť. 4. Každá zo zmluvných strán zriadi alebo určí najmenej jeden nestranný administratívny alebo súdny orgán, ktorý je nezávislý od jej obstarávateľských subjektov a ktorý prijme a preskúma námietky dodávateľov v súvislosti s obstarávaním, na ktoré sa vzťahuje táto dohoda. 5. Keď námietku preskúmava najprv iný subjekt ako orgán uvedený v odseku 4, zmluvná strana je povinná zabezpečiť, aby sa dodávateľ mohol odvolať proti prvotnému rozhodnutiu na nestranný administratívny alebo súdny orgán, ktorý je nezávislý od obstarávateľského subjektu, ktorého obstarávanie je predmetom námietky. 6. Každá zmluvná strana zaistí, aby rozhodnutia orgánu zodpovedného za preskúmanie, ktorý nie je súdom, podliehali súdnej kontrole alebo aby tento orgán mal postupy, ktoré zabezpečia, že: a) obstarávateľský subjekt odpovie na námietku písomne a poskytne orgánu zodpovednému za preskúmanie všetky relevantné dokumenty; b) účastníci konania (ďalej len „účastníci“) majú právo byť vypočutí pred tým, ako orgán zodpovedný za preskúmanie prijme rozhodnutie o námietke; c) účastníci majú právo na zastúpenie a sprievod; d) účastníci majú prístup ku všetkým konaniam; e) účastníci majú právo žiadať verejné konanie a prítomnosť svedkov; a f) orgán zodpovedný za preskúmanie prijme svoje rozhodnutia alebo odporúčania včas, písomne a zahrnie vysvetlenie, na základe ktorého dosiahol svoje rozhodnutie alebo odporúčanie. 7. Každá zo zmluvných strán prijme alebo ponechá v platnosti postupy upravujúce: a) rýchle dočasné opatrenia zabezpečujúce, že dodávateľ nestratí možnosť zúčastniť sa na obstarávaní. Dôsledkom takýchto dočasných opatrení môže byť pozastavenie procesu obstarávania. V rámci postupov však môže platiť, že pri rozhodovaní o tom, či by sa takéto opatrenia mali uplatniť, sa môže zohľadniť aj to, či hrozia zásadnejšie negatívne dosahy na príslušné záujmy vrátane verejného záujmu. V prípade nekonania sa písomne uvedie náležitý dôvod; a b) nápravu alebo kompenzáciu za vzniknuté straty alebo škody, ktoré môžu byť obmedzené buď na náklady spojené s prípravou ponuky, alebo na náklady súvisiace s námietkou, alebo na oboje, ak orgán zodpovedný za preskúmanie zistil, že došlo k porušeniu alebo nedodržaniu v zmysle odseku 1. Článok XIX Zmeny a opravy rozsahu Oznámenie o navrhnutej zmene 1. Zmluvná strana oznámi výboru akúkoľvek navrhnutú opravu, prevod subjektu z jednej prílohy do druhej, odstránenie subjektu alebo inú zmenu svojich príloh k dodatku I (všetky z nich ďalej len „zmena“). Zmluvná strana, ktorá navrhuje zmenu (ďalej len „meniaca zmluvná strana“) v oznámení uvedie: a) v prípade navrhnutého odstránenia subjektu zo svojich príloh k dodatku I pri výkone svojich práv z dôvodov, že vládna kontrola alebo vládny vplyv nad obstarávaním, na ktoré sa vzťahuje táto dohoda, subjektu bol/a eliminovaná/eliminovaný, dôkaz tejto eliminácie; alebo b) v prípade inej navrhnutej zmeny informácie o pravdepodobných dôsledkoch zmeny na vzájomne dohodnutý rozsah stanovený v tejto dohode. Námietky proti oznámeniu 2. Zmluvná strana, ktorej práva vyplývajúce z tejto dohody môže ovplyvniť navrhnutá zmena oznámená podľa odseku 1, môže výboru oznámiť akúkoľvek námietku proti navrhnutej zmene. Tieto námietky sa predložia do 45 dní od dátumu distribúcie oznámenia zmluvným stranám a uvedú sa v nich dôvody námietky. Konzultácie 3. Meniaca zmluvná strana a zmluvná strana, ktorá predkladá námietku (ďalej len „namietajúca zmluvná strana“), sa všemožne usilujú o vyriešenie námietky prostredníctvom konzultácií. Meniaca a namietajúca zmluvná strana v rámci týchto konzultácií posudzujú navrhnutú zmenu: a) v prípade oznámenia podľa odseku 1 písm. a) v súlade s indikatívnymi kritériami prijatými podľa odseku 8 písm. b), ktoré vyjadrujú účinné odstránenie vládnej kontroly alebo vládneho vplyvu nad obstarávaním subjektu, na ktoré sa vzťahuje táto dohoda; a b) v prípade oznámenia podľa odseku 1 písm. b) v súlade s kritériami prijatými podľa odseku 8 písm. c), ktoré sa týkajú úrovne kompenzačného prispôsobenia, ktoré sa ponúkne za zmeny s cieľom zachovať vyváženosť práv a povinností a porovnateľnú úroveň vzájomne dohodnutého rozsahu stanoveného v tejto dohode. Revidovaná zmena 4. Ak meniaca zmluvná strana a namietajúca zmluvná strana vyriešia námietku prostredníctvom konzultácií a meniaca zmluvná strana v dôsledku týchto konzultácií reviduje svoju navrhnutú zmenu, meniaca zmluvná strana predloží výboru oznámenie v súlade s odsekom 1 a takáto revidovaná zmena nadobúda účinnosť až po splnení požiadaviek stanovených v tomto článku. Vykonanie zmien 5. Navrhnutá zmena nadobúda účinnosť, až keď: a) žiadna zmluvná strana nepredloží výboru písomnú námietku proti navrhnutej zmene do 45 dní od dátumu distribúcie oznámenia o navrhnutej zmene podľa odseku 1; b) všetky namietajúce zmluvné strany oznámili výboru, že sťahujú svoje námietky proti navrhnutej zmene; alebo c) uplynulo 150 dní od dátumu distribúcie oznámenia o navrhnutej zmene podľa odseku 1 a meniaca zmluvná strana písomne informovala výbor o svojom úmysle vykonať zmenu. Zrušenie v podstate rovnakého rozsahu 6. Keď nadobudne zmena účinnosť podľa odseku 5 písm. c), namietajúca zmluvná strana môže zrušiť v podstate rovnaký rozsah. Bez toho, aby boli dotknuté ustanovenia článku IV ods. 1 písm. b), zrušenie podľa tohto odseku sa môže vykonať len s ohľadom na meniacu zmluvnú stranu. Namietajúca zmluvná strana písomne informuje výbor o takomto zrušení najmenej 30 dní pred nadobudnutím účinnosti tohto zrušenia. Zrušenie podľa tohto odseku je v súlade s kritériami týkajúcimi sa úrovne kompenzačného prispôsobenia, ktoré výbor prijal podľa odseku 8 písm. c). Rozhodcovské postupy na uľahčenie riešenia námietok 7. Keď výbor prijal rozhodcovské postupy na uľahčenie riešenia námietok podľa odseku 8, meniaca alebo namietajúca zmluvná strana môže požiadať o rozhodcovské postupy do 120 dní od distribúcie oznámenia o navrhnutej zmene: a) keď v danej lehote žiadna zmluvná strana nepožiadala o rozhodcovské postupy: i) bez ohľadu na ustanovenia odseku 5 písm. c) nadobudne navrhnutá zmena účinnosť po uplynutí 130 dní od dátumu distribúcie oznámenia o navrhnutej zmene podľa odseku 1, a keď meniaca zmluvná strana písomne informuje výbor o svojom zámere vykonať zmenu; a ii) žiadna namietajúca zmluvná strana nemôže zrušiť rozsah podľa odseku 6; b) keď meniaca alebo namietajúca zmluvná strana požaduje rozhodcovské postupy: i) bez ohľadu na ustanovenia odseku 5 písm. c) navrhnutá zmena nenadobudne účinnosť pred ukončením rozhodcovských postupov, ii) namietajúca zmluvná strana, ktorá zamýšľa presadiť právo na kompenzáciu alebo zrušiť v podstate ekvivalentný rozsah podľa odseku 6, sa zúčastňuje na rozhodcovských postupoch, iii) meniaca zmluvná strana by mala konať v súlade s výsledkami rozhodcovských postupov, keď uskutočňuje akúkoľvek zmenu podľa odseku 5 písm. c); a iv) keď meniaca zmluvná strana nekoná v súlade s výsledkami rozhodcovských postupov pri uskutočňovaní akejkoľvek zmeny podľa odseku 5 písm. c), namietajúca zmluvná strana môže zrušiť v podstate ekvivalentný rozsah podľa odseku 6 pod podmienkou, že takéto zrušenie je v súlade s výsledkom rozhodcovských postupov. Povinnosti výboru 8. Výbor prijme: a) rozhodcovské postupy na uľahčenie riešenia námietok podľa odseku 2; b) indikatívne kritériá, ktorými sa preukazuje účinná eliminácia vládnej kontroly alebo vládneho vplyvu nad obstarávaním subjektu, na ktoré sa vzťahuje táto dohoda; a c) kritériá na určenie úrovne kompenzačného prispôsobenia, ktoré sa ponúka za zmeny vykonané podľa odseku 1 písm. b), a v podstate rovnakého rozsahu podľa odseku 6. Článok XX Konzultácie a urovnávanie sporov 1. Každá zmluvná strana s porozumením posúdi a poskytne primeranú možnosť konzultácie v súvislosti s podaním inej zmluvnej strany vzťahujúcej sa na ktorúkoľvek otázku ovplyvňujúcu fungovanie tejto dohody. 2. Ak sa ktorákoľvek zmluvná strana domnieva, že výhody, ktoré jej priamo alebo nepriamo vyplývajú z tejto dohody, boli anulované alebo oslabené alebo že jej bolo zabránené dosiahnuť ktorýkoľvek z cieľov tejto dohody v dôsledku skutočnosti, že: a) druhá zmluvná strana alebo zmluvné strany nesplnili svoje povinnosti vyplývajúce z tejto dohody; alebo b) druhá zmluvná strana alebo zmluvné strany uplatňujú akékoľvek opatrenie, ktoré je alebo nie je v rozpore s ustanoveniami tejto dohody, môže s cieľom dosiahnuť vzájomne uspokojivé vyriešenie záležitosti využiť ustanovenia Dohovoru o pravidlách a postupoch pri urovnávaní sporov (ďalej len „dohovor o urovnávaní sporov“). 3. Dohovor o urovnávaní sporov sa uplatňuje na konzultácie a urovnávanie sporov vyplývajúcich z tejto dohody s výnimkou toho, že bez ohľadu na odsek 3 článku 22 dohovoru o urovnávaní sporov žiadny spor vyplývajúci z tejto dohody uvedený v dodatku I k dohovoru o urovnávaní sporov iný než táto dohoda nemá za následok pozastavenie úľav alebo iných povinností vyplývajúcich z tejto dohody a žiadny spor vyplývajúci z tejto dohody nemá za následok pozastavenie úľav alebo povinností vyplývajúcich z inej dohody uvedenej v dodatku I k dohovoru o urovnávaní sporov. Článok XXI Inštitúcie Výbor pre vládne obstarávanie 1. Výbor pre vládne obstarávanie sa skladá zo zástupcov každej zmluvnej strany. Výbor si zvolí svojho predsedu a bude sa schádzať podľa potreby, najmenej však raz ročne, aby umožnil zmluvným stranám konzultovať akékoľvek záležitosti, ktoré súvisia s fungovaním tejto dohody alebo s podporou jej cieľov, a plniť iné povinnosti, ktoré mu môžu byť zverené zmluvnými stranami. 2. Výbor môže zriadiť pracovné skupiny alebo iné pomocné orgány, ktoré vykonávajú funkcie, ktoré im môže zveriť výbor. 3. Výbor každoročne: a) posudzuje vykonávanie a fungovanie tejto dohody; a b) informuje generálnu radu o svojich činnostiach podľa článku IV ods. 8 Dohody o založení Svetovej obchodnej organizácie uzavretej v Marrákeši (ďalej len „dohoda o WTO“) a o udalostiach týkajúcich sa plnenia a fungovania tejto dohody. Pozorovatelia 4. Ktorýkoľvek člen WTO, ktorý nie je zmluvnou stranou tejto dohody, je oprávnený zúčastniť sa vo výbore ako pozorovateľ po predložení písomného oznámenia výboru. Ktorýkoľvek pozorovateľ WTO môže výboru predložiť písomnú žiadosť o účasť vo výbore ako pozorovateľ a výbor mu môže udeliť štatút pozorovateľa. Článok XXII Záverečné ustanovenia Prijatie a nadobudnutie platnosti 1. Táto dohoda nadobúda platnosť 1. januára 1996 pre tie vlády[1], ktorých dohodnutý rozsah je uvedený v prílohách k dodatku I k tejto dohode a ktoré podpisom prijali dohodu 15. apríla 1994 alebo k tomuto dátumu podpísali dohodu za podmienky ratifikácie a dohodu následne ratifikovali pred 1. januárom 1996. Pristúpenie k dohode 2. Ktorýkoľvek člen WTO môže pristúpiť k tejto dohode za podmienok dohodnutých medzi týmto členom a zmluvnými stranami, pričom tieto podmienky sú stanovené v rozhodnutí výboru. Pristúpenie sa uskutoční tak, že u generálneho riaditeľa WTO sa uloží listina o pristúpení, v ktorej sú stanovené takto dohodnuté podmienky. Táto dohoda nadobúda pre pristupujúceho člena platnosť v tridsiaty deň po uložení listiny o pristúpení. Výhrady 3. Žiadna zmluvná strana nesmie vysloviť výhradu v súvislosti s akýmkoľvek ustanovením tejto dohody. Domáca legislatíva 4. Každá zmluvná strana zabezpečí najneskôr do dátumu nadobudnutia platnosti tejto dohody súlad svojich zákonov, predpisov a administratívnych postupov a pravidiel, predpisov a postupov, ktoré uplatňujú jej obstarávateľské subjekty, s ustanoveniami tejto dohody. 5. Každá zmluvná strana informuje výbor o všetkých zmenách vo svojich zákonoch a predpisoch vzťahujúcich sa na túto dohodu a o všetkých zmenách vo vykonávaní týchto zákonov a predpisov. Budúce rokovania a budúce pracovné programy 6. Každá zmluvná strana sa snaží vyhnúť zavedeniu diskriminačných opatrení, ktoré narúšajú otvorené obstarávanie, alebo pokračovaniu v nich. 7. Zmluvné strany najneskôr po troch rokoch od dátumu nadobudnutia platnosti protokolu, ktorým sa mení a dopĺňa dohoda o vládnom obstarávaní, prijatom 30. marca 2012 a potom pravidelne uskutočňujú ďalšie rokovania s cieľom zlepšiť túto dohodu, postupne znížiť a odstrániť diskriminačné opatrenia a dosiahnuť najväčšie možné rozšírenie rozsahu medzi všetkými zmluvnými stranami na základe vzájomnej reciprocity, pričom zohľadnia potreby rozvojových krajín. 8. a) Výbor vykoná práce na uľahčenie vykonávania tejto dohody a rokovaní ustanovených v odseku 7 prostredníctvom prijatia pracovných programov pre tieto oblasti: i) zaobchádzanie s malými a strednými podnikmi, ii) zhromažďovanie a šírenie štatistických údajov, iii) prístup k udržateľnému obstarávaniu, iv) výnimky a obmedzenia v prílohách zmluvných strán; a v) bezpečnostné normy v medzinárodnom obstarávaní. b) Výbor: i) môže prijať rozhodnutie, ktoré obsahuje zoznam pracovných programov o ďalších oblastiach, ktoré sa môžu pravidelne preskúmavať a aktualizovať; a ii) prijme rozhodnutie, v ktorom bude stanovená práca, ktorá sa má vykonať na jednotlivých pracovných programoch podľa písmena a) a pracovných programoch prijatých podľa písmena b) bodu i). 9. Zmluvné strany na základe uzavretia pracovného programu o harmonizácii pravidiel pôvodu pre tovar, ktorý sa vykonáva na základe Dohody o pravidlách pôvodu v prílohe 1A k dohode o WTO, a rokovaní týkajúcich sa obchodu so službami zohľadnia výsledky tohto pracovného programu a týchto rokovaní pri prípadnej zmene a doplnení článku IV ods. 5. 10. Výbor najneskôr do konca piateho roka od dátumu nadobudnutia platnosti protokolu, ktorým sa mení a dopĺňa dohoda o vládnom obstarávaní, preskúma uplatniteľnosť článku XX ods. 2 písm. b). Zmeny a doplnenia 11. Zmluvné strany môžu túto dohodu meniť a dopĺňať. Rozhodnutie prijať zmenu a doplnenie a predložiť ju na prijatie zmluvnými stranami sa prijme prostredníctvom konsenzu. Zmena a doplnenie nadobúda platnosť: a) v prípade zmluvných strán, ktoré ich prijmú, po ich prijatí dvoma tretinami zmluvných strán a potom pre každú zmluvnú stranu, keď ich prijme, okrem prípadov stanovených v písmene b); b) v prípade všetkých zmluvných strán po prijatí dvoma tretinami zmluvných strán, ak ide o zmenu a doplnenie, o ktorých výbor konsenzom určil, že ich povaha nezmení práva a povinnosti zmluvných strán. Odstúpenie 12. Každá zmluvná strana môže od tejto dohody odstúpiť. Odstúpenie nadobúda účinnosť po uplynutí 60 dní od dátumu, keď generálny riaditeľ WTO prijal písomné oznámenie o odstúpení. Každá zmluvná strana môže po tomto oznámení požadovať okamžité zasadnutie výboru. 13. Ak zmluvná strana tejto dohody prestane byť členom WTO, prestáva byť zmluvnou stranou tejto dohody s účinnosťou k dátumu, keď prestáva byť členom WTO. Neuplatňovanie tejto dohody medzi jednotlivými zmluvnými stranami 14. Táto dohoda sa neuplatňuje medzi dvomi zmluvnými stranami, ak zmluvná strana v čase, keď určitá zmluvná strana prijme alebo pristúpi k tejto dohode, nesúhlasí s takýmto uplatňovaním. Dodatky 15. Dodatky k tejto dohode tvoria jej neoddeliteľnú súčasť. Sekretariát 16. Túto dohodu zabezpečuje sekretariát WTO. Uloženie 17. Táto dohoda sa uloží u generálneho riaditeľa WTO, ktorý bezodkladne každej zmluvnej strane dodá overenú vernú kópiu tejto dohody, každej jej opravy alebo zmeny podľa článku XIX a každej zmeny a doplnenia podľa odseku 11 a oznámenia o každom pristúpení k tejto dohode podľa odseku 2 a o každom odstúpení podľa odseku 12 alebo 13. Registrácia 18. Táto dohoda musí byť zaregistrovaná v súlade s ustanoveniami článku 102 Charty Organizácie Spojených národov. Dodatok I KONEČNÝ DODATOK i: PONUKY ZMLUVNÝCH STRÁN DOHODY O VLÁDNOM OBSTARÁVANí V ROKOVANIACH O ROZSAHU DOHODY O VLáDNOM OBSTARáVANí[2] KONEČNÝ DODATOK I: PONUKA ARMÉNSKEJ REPUBLIKY (Iba anglické znenie je autentické) PRÍLOHA 1 Subjekty ústrednej štátnej správy Prahové hodnoty: Tovary 130 000 SDR (zvláštne práva čerpania) Služby 130 000 SDR (zvláštne práva čerpania) Stavebné služby 5 000 000 SDR (zvláštne práva čerpania) Zoznam subjektov: 1. Administration of the President of the Republic of Armenia (RA) 2. Administration of the National Assembly of the RA 3. Administration of the Government of the RA 4. Administration of the Constitutional Court of RA 5. Chamber of Control of the RA 6. Judicial Department of the RA 7. Office of the Public Prosecutor of the RA 8. Special Investigation Service of the RA 9. Office of the Human Rights Defender of the RA 10. Central Bank of the RA (Note 2) 11. Ministry of Agriculture of the RA 12. Ministry of Defence of the RA (Note 3) 13. Ministry of Diaspora of the RA 14. Ministry of Economy of the RA 15. Ministry of Education and Science of the RA 16. Ministry of Energy and Natural Resources of the RA 17. Ministry of Finance of the RA 18. Ministry of Foreign Affairs of the RA 19. Ministry of Healthcare of the RA 20. Ministry of Justice of the RA 21. Ministry of Labour and Social Affairs of the RA 22. Ministry of Nature Protection of the RA 23. Ministry of Sport and Youth Affairs of the RA 24. Ministry of Territorial Administration of the RA 25. Ministry of Transport and Communication of the RA 26. Ministry of Urban Development of the RA 27. Ministry of Culture of the RA 28. Ministry of Emergency Situation of the RA 29. National Security Service of the RA (Note 3) 30. State Security Service of the RA (Note 3) 31. State Revenue Committee of the RA 32. State Committee of the Real Estate Cadastre of the RA 33. State Nuclear Safety Regulatory Committee by the Government of the RA 34. State Property Management Department of the RA 35. General Department of Aviation of the RA 36. Police of the RA (Note 3) 37. Armenian Rescue Service 38. State Water Committee 39. State Science Committee 40. Central Electoral Commission of the RA 41. Public Services Regulatory Commission of the RA 42. Social Insurance Commission of the RA 43. State Commission for the Protection of Economic Competition of the RA 44. Civil Service Council of the RA 45. National Statistical Service of the RA 46. National Commission on TV and Radio of RA 47. Council of the Public TV and Radio of the RA 48. Marzpetaran of Aragatsotn 49. Marzpetaran of Ararat 50. Marzpetaran of Armavir 51. Marzpetaran of Gegharquniq 52. Marzpetaran of Lory 53. Marzpetaran of Kotayq 54. Marzpetaran of Shirak 55. Marzpetaran of Syuniq 56. Marzpetaran of Vayots Dzor 57. Marzpetaran of Tavush Poznámky k prílohe 1 1. Tento zoznam sa vzťahuje na všetky orgány ústrednej štátnej správy a podriadené organizácie, na ktoré sa vzťahuje zákon o obstarávaní Arménskej republiky. 2. Centrálna banka Arménskej republiky: táto dohoda sa nevzťahuje na obstarávanie alebo nadobudnutie Centrálnej banky Arménskej republiky, ktoré sa týka predaja, splácania a distribúcie verejného dlhu vrátane pôžičiek a štátnych dlhopisov, bankoviek a iných cenných papierov. 3. Ministerstvo obrany Arménskej republiky, Národná bezpečnostná služba Arménskej republiky, Štátna bezpečnostná služba Arménskej republiky a Polícia Arménskej republiky: v prípade týchto subjektov sa dohoda vzťahuje len na obstarávanie týchto kategórií, ktoré podliehajú rozhodnutiam Arménskej republiky podľa odseku 1 článku III: FSC 22 Železničné zariadenia 23 Motorové vozidlá, ťahače a motocykle (okrem autobusov v 2310) 24 Traktory 25 Súčiastky automobilových zariadení 26 Pneumatiky a duše 29 Príslušenstvo motora 30 Zariadenie na prenos mechanickej energie 32 Drevoobrábacie stroje a zariadenia 34 Kovoobrábacie stroje 35 Servisné a obchodné zariadenia 36 Špeciálne priemyselné stroje 37 Poľnohospodárske stroje a zariadenia 38 Stavebné, banské, hĺbiace zariadenia a zariadenia na údržbu diaľnic 39 Zariadenia na manipuláciu s materiálom 40 Laná, káble, reťaze a príslušenstvo 41 Zariadenia na chladenie a klimatizáciu 42 Protipožiarne, záchranárske a bezpečnostné zariadenia 43 Čerpadlá a kompresory 44 Pece, výhrevne, sušiace zariadenia a jadrové reaktory 45 Inštalatérske, vykurovacie a sanitačné zariadenia 46 Zariadenia na čistenie vody a čistiarne odpadových vôd 47 Potrubia, rúrky, hadice a príslušenstvo 48 Ventily 49 Údržbárske a opravárenské dielenské zariadenia 53 Železiarsky tovar a brusivá 54 Prefabrikované konštrukcie a lešenia 55 Stavebné drevo, rezivo, preglejky a dyhy 56 Konštrukčné a stavebné materiály 61 Elektrické drôty a elektrické a distribučné zariadenia 62 Osvetľovacie telesá a lampy 63 Výstražné a signalizačné systémy 65 Lekárske, dentálne a veterinárne zariadenia a potreby 66 Nástroje a laboratórne zariadenia 67 Fotografické zariadenia 68 Chemikálie a chemické produkty 69 Učebné pomôcky a zariadenia 70 Všeobecné zariadenia na automatické spracovanie údajov, softvér, spotrebný materiál a pomocné zariadenia 71 Nábytok 72 Domáce a komerčné zariadenia a spotrebiče 73 Príprava potravín a servírovacie potreby 74 Kancelárske prístroje, zariadenia na obrazové záznamy a zariadenia na spracovanie údajov 75 Kancelárske potreby a prístroje 76 Knihy, mapy a iné publikácie 77 Hudobné nástroje, gramofóny a domáce rádiá 78 Rekreačné a športové vybavenie 79 Čistiace zariadenia a potreby 80 Štetce, farby, tmely a lepidlá 81 Nádoby, obaly a baliace potreby 85 Toaletné potreby 87 Poľnohospodárske dodávky 88 Živé zvieratá 91 Palivá, mazivá, oleje a vosky 93 Nekovové vyrobené materiály 94 Nekovové surové materiály 96 Rudy, minerály a ich primárne produkty 99 Ostatné PRÍLOHA 2 Subjekty štátnej správy na nižšej úrovni Prahové hodnoty: Tovary 200 000 SDR (zvláštne práva čerpania) Služby 200 000 SDR (zvláštne práva čerpania) Stavebné služby 5 000 000 SDR (zvláštne práva čerpania) Zoznam subjektov: 1. Tieto miestne orgány vymedzené podľa zákona Arménskej republiky o správno-územnom členení č. N-062-I zo 7. novembra 1995: - Municipality of Yerevan - Municipality of Ashtarak, - Municipality of Aparan - Municipality of Talin - Municipality of Artashat - Municipality of Ararat - Municipality of Masis - Municipality of Vedi - Municipality of Armavir - Municipality of Vagharshapat - Municipality of Mecamor - Municipality of Gavar - Municipality of Chambarak - Municipality of Martuni - Municipality of Sevan - Municipality of Vardenis - Municipality of Vanadzor - Municipality of Alaverdi - Municipality of Akhtala - Municipality of Tumanyan - Municipality of Spitak - Municipality of Stepanavan - Municipality of Tashir - Municipality of Hrazdan - Municipality of Abovyan - Municipality of Byureghavan - Municipality of Eghvard - Municipality of Tsakhkadzor - Municipality of Nor Hachn - Municipality of Charentsavan - Municipality of Gyumri - Municipality of Artik - Municipality of Maralik - Municipality of Kapan - Municipality of Agarak - Municipality of Goris - Municipality of Dastakert - Municipality of Megri - Municipality of Sisian - Municipality of Qajaran - Municipality of Eghegnadzor - Municipality of Jermuk - Municipality of Vayq - Municipality of Ijevan - Municipality of Berd - Municipality of Dilijan - Municipality of Noyemberyan PRÍLOHA 3 Všetky ostatné subjekty, ktoré uskutočňujú obstarávanie v súlade s ustanoveniami tejto dohody Prahové hodnoty: Tovary 400 000 SDR (zvláštne práva čerpania) Služby 400 000 SDR (zvláštne práva čerpania) Stavebné služby 5 000 000 SDR (zvláštne práva čerpania) Všetky právnické osoby (verejnoprávne orgány, inštitúcie a nadácie), ktoré upravuje verejné právo, osobitne: 1. štátne alebo komunitné nekomerčné (neziskové) organizácie; 2. komerčné organizácie s viac než 50 % podielom vlády alebo spoločenstva; 3. verejné služby vrátane spoločností poskytujúcich verejnoprospešné služby, ktorých obstarávanie sa riadi právnymi predpismi o obstarávaní. Poznámka k prílohe 3 Tento zoznam právnických osôb, ktoré upravuje verejné právo, sa uverejní v oficiálnom elektronickom vestníku o obstarávaní: http://www.procurement.am. PRÍLOHA 4 Tovary Pokiaľ nie je ustanovené inak, táto dohoda sa vzťahuje na všetok tovar, ktorý obstarávajú subjekty uvedené v prílohách 1 až 3. PRÍLOHA 5 Služby Táto dohoda sa vzťahuje na všetky služby, ktoré sa určia v súlade s Provizórnou ústrednou klasifikáciou produkcie vypracovanou OSN (ďalej len „CPC“), ako je uvedená v dokumente MTN.GNS/W/120. PRÍLOHA 6 Stavebné služby Prahová hodnota: 5 000 000 SDR (zvláštne práva čerpania) pre prílohy 1, 2 a 3. Zoznam ponúkaných stavebných služieb: všetky služby uvedené v časti 51 CPC. PRÍLOHA 7 VŠEOBECNÉ POZNÁMKY Táto všeobecná poznámka sa bez výnimky vzťahuje na túto dohodu, ako aj na prílohy 1 až 6. 1. Táto dohoda sa neuplatňuje na obstarávania poľnohospodárskych výrobkov uskutočnené na pomoc poľnohospodárskym podporným programom a programom pre ľudskú obživu. KONEČNÝ DODATOK I: PONUKA KANADY (Autentické je anglické a francúzske znenie) PRÍLOHA 1 Subjekty federálnej štátnej správy Pokiaľ nie je inak ustanovené, táto dohoda sa vzťahuje na obstarávanie uskutočňované subjektmi, ktoré sú uvedené v tejto prílohe, pričom sa uplatňujú tieto prahové hodnoty: Prahové hodnoty: 130 000 SDR (zvláštne práva čerpania) Tovary 130 000 SDR (zvláštne práva čerpania) Služby 5 000 000 SDR (zvláštne práva čerpania) Stavebné služby Zoznam subjektov: 1. Atlantic Canada Opportunities Agency (on its own account) 2. Canada Border Services Agency 3. Canada Employment Insurance Commission 4. Canada Industrial Relations Board 5. Canada Revenue Agency 6. Canada School of Public Service 7. Canadian Centre for Occupational Health and Safety 8. Canadian Food Inspection Agency 9. Canadian Human Rights Commission 10. Canadian Institutes of Health Research 11. Canadian Intergovernmental Conference Secretariat 12. Canadian International Development Agency (on its own account) 13. Canadian International T